Қонун устуворлиги ва адолат тантанасини таъминлаш йўлида - Huquq.uz\n19:33 - 09.09.2020\nМуаззам истиқлол айёмининг жорий йилда «Сен – қудрат манбаи, саодат маскани, жонажон Ўзбекистон!» деган шиор остида нишонлангани замирида ўзига хос маъно-моҳият мужассам. Зотан, инсон озод ва ҳур ватансиз ҳақиқий қудрат манбаидан мосуводир, саодатдан бенасибдир. Бинобарин, мустақилликнинг Ўзбекистон ва унинг халқи учун қадру қимматини, аҳамиятини ҳеч бир нарса билан ўлчаб бўлмайди. Айниқса, аждодлари ўзининг ақлу заковати, бунёдкорлиги ва бетакрор салоҳияти билан дунё тамаддунига улкан ҳисса қўшган, бироқ маълум муддат эрксизлик исканжасида кун кўрган ўзбек халқи учун ҳурриятнинг қадри бебаҳодир. Қолаверса, минглаб миллат ва элат истиқомат қиладиган дунёда ўз байроғи ва бошқа рамзларига эга суверен давлатлар сони 200 та атрофидадир. Ана шу давлатлар қаторида буюк ўтмиш ва ёруғ келажак соҳиби бўлган Ўзбекистоннинг ҳам борлиги барчамиз учун ҳақиқий саодатдир.\nАлбатта, бундай бахтга эришиш осон бўлмаганини яхши ҳис этамиз. Асрлар давомида озодлик учун кечган курашларда элимиз кўплаб энг сара фарзандларидан жудо бўлди. Ниҳоят, халқимизнинг матонати ва қатъияти самараси ўлароқ қўлга киритилган мустақиллик 1991 йилнинг 31 августида Биринчи Президентимиз Ислом\nАбдуғаниевич Каримов томонидан эълон қилинди.\nДарҳақиқат, мустақилликни қўлга киритиш қанчалик машаққатли ва оғир бўлса, уни асраш ва мустаҳкамлаш ҳам шунчалик мураккаб, узлуксиз кечадиган, матонат талаб этадиган ва албатта шарафли бир жараёндир.\nХалқимизнинг бу йўлдан собитқадамлик билан бораётгани, юртимиз истиқболнинг янги уфқларини забт этаётгани эса барчамиз учун фахру ифтихордир.\nПрезидентимизнинг коронавирус инфекцияси таъсирини юмшатишга қаратилган ўнлаб фармон ва қарорлари асосида пандемияга ва иқтисодий инқирозга қарши курашиш учун қарийб 50 трлн. сўм маблағнинг турли соҳаларга йўналтирилгани ва бунинг натижасида Ўзбекистон пандемиянинг асоратларини жиддий талофатларсиз ўтказаётганининг ўзиёқ фикримиз далилидир.\nЯна бир жиҳат шундаки, пандемия шароитида бирон-бир муҳтож оила ёки фуқаро давлат эътиборидан четда қолаётгани йўқ. Эҳтиёжманд оилаларни ҳар томонлама қўллаб-қувватлаш мақсадида ажратилаётган маблағлар ҳажми, уларнинг аъзоларини ишга жойлаштириш, тадбиркорликка жалб этиш каби кенг кўламли ишлардан жамоатчилик мунтазам хабардор қилиб борилмоқда.\nАна шу жиҳатларнинг ўзи ҳам қийинчиликларга қарамасдан Ўзбекистон давлати ва халқи ҳамжиҳатликда эзгу мақсадлар сари собит бораётганини кўрсатиб турибди.\nАлбатта, давлат ва жамият ҳаётида эришилаётган ютуқлар, долзарб масалалар, муаммолар ҳақида деярли ҳар дақиқада оммавий ахборот воситалари, ижтимоий тармоқлар орқали кенг жамоатчилик мунтазам хабар топиб бормоқда ва шу боис уларни эслатишга ҳожат йўқ.\nДарвоқе, бу жиҳат ҳам янги давр самарасидир. Зеро, очиқлик ва ошкоралик, муаммоларни баралла айтиш, фуқароларнинг баъзида оғир, бироқ ҳақли савол ҳамда эътирозларига юзма-юз жавоб бериш тараққиётимизнинг янги босқичида ҳаёт тарзимиз ва фаолиятимиз мезонига айланиб улгурди. Энг муҳими, бугун давлат ва жамиятнинг ислоҳотлар билан қамраб олинмаган бирон-бир жабҳаси қолмади.\nАйниқса, давлат тузилмаларини халққа хизмат қилишдек муқаддас бурч ва шарафли вазифани рўёбга чиқаришга сафарбар этиш борасида кўрилган чоралар уларнинг фаолиятини ҳам, мақсадини ҳам тубдан ўзгартириб юборди.\nТабиийки, бу жараёнлардан прокуратура органлари ҳам четда қолмади. Тизимимиз фаолиятининг ҳуқуқий асосларини такомиллаштириш, моддий-техник базасини мустаҳкамлаш, кадрлар салоҳиятини юксалтириш ва бошқа йўналишларда, бир сўз билан айтганда, прокуратурани том маънодаги халқ прокуратурасига айлантириш бўйича кўрилаётган чора-тадбирлар ўз самарасини бера бошлади.\nДавлатимиз раҳбари томонидан прокуратура органларини тубдан ислоҳ қилиш бўйича олдимизга қўйилган янги вазифалар, жумладан 2019 йилнинг 20 июнида Олий Мажлис Сенатининг ялпи мажлисида белгилаб берилган йўналишлар доирасидаги ишлар изчил давом этмоқда.\nБиринчидан, энг аввало, тизимдаги анча оғир вазиятни ўнглашга, жамоада ишчан ва соғлом муҳитни шакллантиришга қаратилган чора-тадбирлар концепцияси ишлаб чиқилди. Унинг асосида биринчи галда ходимларнинг 45 фоизини ёш мутахассислар ташкил этиши, бироқ уларга иш ўргатадиган мураббийлар деярли қолмагани ҳисобга олиниб, сўнгги йилларда бой берилган устоз-шогирд анъаналарини тиклаш чоралари кўрилди.\nИккинчидан, замонавий ахборот технологияларини жорий қилган ҳолда бутун тизим тўлиқ электрон иш юритишга ўтказилиб, ортиқча қоғозбозликка деярли барҳам берилди. Натижада тизимда ҳар ойда фақатгина қоғоздан қарийб 300 млн. сўм тежаб қолинмоқда.\nУчинчидан, қонунлар ижроси устидан назоратни амалга оширишнинг мутлақо янги тизими йўлга қўйилди. 50 га яқин назорат органи фаолияти устидан тизимли ва таъсирчан назорат ўрнатиш орқали қонунийликни мустаҳкамлашга эътибор қаратилмоқда. Назорат органларидан олинган ахборотлар асосида энг муаммоли соҳалар аниқланаяпти ва қонунбузилиши ҳолатлари ҳамда тизимли камчиликларнинг асл сабабларини бартараф этиш чоралари кўрилмоқда. Шу тартибда олий таълим ва соғлиқни сақлаш, қурилиш, қишлоқ хўжалиги каби қатор соҳаларда қонунийликнинг аҳволи чуқур таҳлил қилинди.\nЯна бир муҳим жиҳат шундаки, ижтимоий соҳада прокурор назоратини таъминлаш баробарида фуқароларга манзилли ёрдам кўрсатишга ҳам алоҳида аҳамият берилмоқда. Бир йил давомида тегишли идоралар билан ҳамкорликда ёрдамга муҳтож 100 мингга яқин фуқаронинг муаммолари ҳал этилди. 3,8 минг фуқаронинг 8,1 млрд. сўмдан ортиқ иш ҳақи, пенсия ва нафақа пуллари ундириб берилди.\nИжтимоий тўловларни амалга оширишдаги суиистеъмолчиликларни бартараф этиш ҳам диққат марказимиздадир. Жумладан, назорат тадбирлари давомида 136 та ҳолатда 16 млрд. сўмдан ортиқ иш ҳақи, нафақа ва уларга тенглаштирилган тўловлар учун ажратилган бюджет маблағлари талон-торож қилингани аниқланди. Қўпол қонунбузилиши ҳолатлари юзасидан 136 та жиноят иши қўзғатилди, 5 млрд. сўмликдан ортиқ етказилган зарарлар ихтиёрий қопланди, судларга қиймати 19 млрд. сўмликдан зиёд 4 мингга яқин даъво аризаси киритилди ва қарийб 14 млрд. сўм ундирилди.\nҒайриижтимоий хатти-ҳаракат содир этган 5 мингдан ортиқ, дарсларда сабабсиз қатнашмаётган 3 мингдан зиёд бола аниқланиб, мажбуриятларини бажармаётган 8 мингга яқин ота-онанинг жавобгарлиги ҳал этилди.\nПрокурорлар кўмагида 25 мингта янги тадбиркорлик субъекти ташкил этилди, фаолияти тўхтаб қолган 28 мингга яқин корхона тикланди. Прокурорлар ташаббуси билан 905 та субъект экспорт фаолиятига жалб этилди. 2113 та экспортчи корхонанинг лицензия, кредит, ер ва бино олиш ҳамда бошқа масалаларга доир муаммолари ҳал этилиб, 518 тасининг 92,2 млн. долларлик қарзини ундиришга эришилди.\nТадбиркорларнинг ҳуқуқларига риоя этмаган 925 нафар мансабдор шахс интизомий ва маъмурий жавобгарликка тортилди, 514 та жиноят иши қўзғатилди. Инвестиция дастурига киритилган 1400 га яқин қурилиш лойиҳаси қайта экспертизадан ўтказилиб, 1,5 трлн. сўм бюджет маблағи иқтисод қилиниши таъминланди.\nҚурилишга ажратилган бюджет маблағларидан тўғри фойдаланилиши бўйича ўтказилган назорат тадбирларида 78 млрд. сўм талон-торож қилингани аниқланиб, 320 дан ортиқ айбдор шахс жазога тортилди.\nҚишлоқ хўжалиги соҳасида қонунлар ижроси устидан назорат фаолиятимиздаги устувор йўналишлардан биридир. Назорат тадбирларида 22 млрд. сўмлик дон, 63 млрд. сўмлик пахта, 3 млрд. сўмлик минерал ўғит, ирригация тадбирлари учун ажратилган 1,7 млрд. сўмлик бюджет маблағлари талон-торож қилингани аниқланиб, қонуний чоралар кўрилди.\nТаҳлиллар айниқса ердан фойдаланиш соҳасида турли суиистеъмолчиликлар авж олганини кўрсатди. Ўтган бир йилда ер сотиш, талон-торож қилиш билан боғлиқ ҳолатлар юзасидан 344 нафар шахс жиноий жавобгарликка тортилди.\nҚонунбузарликлар учун чора қўллаш муҳим, албатта. Шу билан бирга, уларнинг туб сабаб ва шароитларини бартараф этиш устувор вазифамиз бўлиб қолади. Хусусан, тизимли камчиликларни бартараф этиш ҳақида Президент администрацияси ва ҳукуматга 70 га яқин таклиф киритилиб, уларнинг аксарияти қабул қилинган норматив-ҳуқуқий ҳужжатларда ўз аксини топди.\n2019 йил ва жорий йилнинг ўтган даврида Бош прокуратура ташаббуси билан ишлаб чиқилган лойиҳалар асосида 41 та қонун ҳужжати, жумладан 11 та қонун, Президентнинг 5 та фармони ва 6 та қарори, ҳукуматнинг 13 та қарор ва фармойиши, шунингдек 6 та идоравий норматив-ҳуқуқий ҳужжат қабул қилинди.\nТўртинчидан, жойлардаги прокурорлар нафақат қонун ҳимоячиси, балки сектор раҳбари сифатида ҳам самарали фаолият олиб бормоқда. Жумладан, ўтган йили ҳамда жорий йилнинг биринчи ярмида уйма-уй юриш асосида 1,5 млн.дан зиёд хонадондаги муаммолар ҳал этилди. Қарийб 58 минг фуқаро иш билан таъминланди.\nБош прокуратурага бириктирилган Оҳангарон шаҳри, Оҳангарон ва Бекобод туманларидаги қатор ижтимоий муаммолар ҳам ўз ечимини топди. Биргина Оҳангарон туманида 9 та янги боғча, 3 та мактаб ва 3 та тиббиёт муассасаси қурилиб, фойдаланишга топширилди. Уйга муҳтожларга қарийб 1 млрд. сўм бошланғич бадалнинг тўланиши таъминланди. Йиллар давомида эътиборсиз қолган Эйвалек маҳалласида абгор аҳволдаги 18 та кўп қаватли уй тўлиқ таъмирланди, истироҳат боғи, стадион ва болалар ўйингоҳи, замонавий савдо мажмуаси барпо этилди.\nМўйноқ туманида бевосита прокуратуранинг саъй-ҳаракатлари билан замонавий ўқув маркази, кутубхона, ҳаммом, автостанция, иссиқхона, қишлоқ врачлик пункти, қарийб 100 ўринга ва энг замонавий шароитларга эга мактабгача таълим муассасаси қурилиб ишга туширилди, 10 дан зиёд ёлғиз яшовчиларга алоҳида уйлар қурилиб топширилди. Спорт майдончалари, қабристон ва Жонтемир Эшон мақбараси тўлиқ таъмирланди.\nТуманда барпо этилган гилам корхонасини қуришга янгича қарашлар асосида ёндашилди. Яъни, ушбу корхона мўйноқлик ўнлаб ёшлар учун нафақат иш жойи, балки барча қулайликларга эга бўлган яшаш манзили ҳамдир.\nШунингдек, 22 та сув тозаловчи ускуна ўрнатилиб, туман аҳолисига тоза сув етказилди. Жами 25 км.лик қаровсиз каналлар тикланиб, 800 гектарлик кўлга сув тортиб келинди ва балиқ етиштириш йўлга қўйилди.\nПандемия шароитида эҳтиёжманд оилалар билан ишлаш прокурор секторлари фаолиятининг ҳам устувор йўналиши сифатида белгиланди. Бугунги кунда прокурор секторларидаги 143 мингдан ортиқ эҳтиёжманд оилага ҳар томонлама кўмак кўрсатиш, хусусан, уларни моддий таъминлаш, аъзоларини ишга жойлаштириш ва тадбиркорликка жалб этиш бўйича ходимларимиз маҳаллий давлат ҳокимияти органлари билан ҳамкорликда туну кун меҳнат қилмоқда. Натижада қисқа муддатда мазкур оилаларнинг қарийб 47 мингтаси ёки 32 фоиздан ортиғи маҳаллий кенгашлар қарори асосида эҳтиёжмандлар рўйхатидан чиқарилди.\nБешинчидан, жиноятчиликка қарши курашиш борасида прокурор назорати кескин кучайтирилди. Ички ишлар органлари, Миллий гвардия ва бошқа тузилмалар билан ҳамкорликда тезкор-қидирув ишларининг кучайтирилиши натижасида қидирувдаги 2459 нафар шахс ушланди.\nМаҳалла ва оилаларда осойишталикни таъминлаш, низоларни бартараф этиш бўйича ҳамкор тузилмалар билан амалга оширилган ишлар самараси ўлароқ, жорий йилнинг 7 ойида мамлакатдаги маҳаллаларнинг қарийб 60 фоизида жиноят содир этилмади.\nОлтинчидан, прокурорларнинг судлардаги иштироки қонун устуворлигини таъминлаш, инсон, давлат ва жамият манфаатларига ҳамоҳанг равишда самарадорлик жиҳатидан янги босқичга олиб чиқилмоқда. Хусусан, бир йил ичида судларда қарийб 102 мингта иш кўрилишида прокурор иштироки таъминланди.\nБекор қилинган суд қарорларининг 4185 таси ёки ҳар учинчиси айнан прокурор протести асосида қонунга мувофиқлаштирилди. Прокурорлар ташаббуси билан 71 нафар шахсга оқлов ҳукми чиқарилди. Суд амалиётидаги бўшлиқларни бартараф этиш мақсадида Олий суд пленумининг 133 та қарорига берилган таклифларимиз инобатга олинди.\nЕттинчидан, мурожаатлар билан ишлаш ҳам янгича ёндашув асосида йўлга қўйилди. Мурожаатлар дастлаб жойлардаги прокуратураларда узил-кесил ҳал этилмоқда. Улар юқори прокуратураларда ҳал этилса, қуйида ечим топмаганининг сабаблари ўрганилиб, керакли чоралар кўрилаяпти.\nБир йил давомида келиб тушган 457 мингдан ортиқ мурожаатнинг 265 мингга яқини бевосита прокуратура органларида ҳал этилгани, бевосита қабулда бўлган қарийб 252 минг кишининг мурожаатидаги масалалар ўз ечимини топгани ана шу чоралар самарасидир.\nСаккизинчидан, Бош прокуратура ҳузуридаги департамент томонидан яширин иқтисодиётга чек қўйиш, бюджет маблағлари талон-торож қилинишининг олдини олиш чоралари кўрилди. Ҳамкор тузилмалар билан олиб борилган ишлар натижасида 2019 йилнинг 2-ярми ва жорий йилнинг ўтган даврида 2400 дан зиёд маъмурий ҳуқуқбузарлик ва 3400 га яқин жиноят фош этилди. Хусусан, солиқдан бўйин товлаш билан боғлиқ 357 та жиноят аниқланиб, жами 1 трлн. 662 млрд. сўм қўшимча солиқ ҳисобла нди ва 623,7 млрд. сўми бюджетга ундирилди.\nМажбурий ижро бюроси органлари саъй-ҳаракати билан фойдаланилган энергия ресурслари учун 2019 йилда 2018 йилга нисбатан 9 трлн. сўм ёки 32 фоиз кўп маблағ ундирилиб, бу кўрсаткич 37 трлн. сўмни ташкил қилди. Табиий газдан фойдаланишдаги 41 млрд. сўмлик талон-торожликлар аниқланиб, 33 млрд. сўми, қарийб 2 млн. та ижро ҳужжати бўйича давлатга 7,3 трлн. сўм ундирилди.\nАлбатта, қилинган ишлар тўғрисида кўп гапириш мумкин. Бироқ тизимимизни ҳақиқий халқ прокуратурасига айлантириш йўлида ҳали олдимизда ҳал этилиши лозим бўлган долзарб масалалар, фаолиятимизда эса камчиликлар кўп. Асосийси, давлатимиз раҳбарининг тизимимизга билдираётган юксак ишончи, фидойи ходимларимизга кўрсатаётган ғамхўрлиги биз учун аввало юксак масъулият эканлигини чуқур ҳис этамиз. Ана шундай ишончга, мустақил давлатга, олижаноб халқимизга муносиб бўлиш, унинг розилиги йўлида ишлаш эса прокуратуранинг ҳар бир ходими учун муқаддас бурч ва юксак шарафдир.\nФақат ҳалол ва фидокорона меҳнат, ўз манфаатларини эл-юрт манфаати билан уйғун ҳис этиш, тақдирини ватан тақдири билан боғлиқ кўриш ана шу бурчни адо этишга хизмат қилади. Ишонч билан айтиш мумкинки, кейинги пайтларда кўрилган чоралар туфайли шаклланиб бораётган салоҳиятли жамоамиз бунга қодирдир.


Стоматолог врач Аҳмаджон Қосимов ўзидан ана шундай ном қолдириб кетди\nЯхши раҳбар жамоасидаги ҳеч бир ходимни ўзига бегона ҳисобламайди. Барчасидан меҳрини дариғ тутмайди. Бажараётган вазифаси, мутахассислик билими, малакаси, изланиш ва интилишига қараб қадрлашни, рағбатлантиришни, агар хато қилса кечириб, унинг тўғри хулоса чиқаришига имкон беришни унутмайди. Ўзидан каттани ака-опадек, кичикни ука-сингилдек ҳурматлайди. Худди шу хислатлар Аҳмаджон Қосимовда тўла мужассам эди. Ўзига раво билганни ўзгаларга ҳам раво кўрарди. Эшитдикки, унинг юртимиз кўҳна шаҳарлари тарихига қизиқиши ниҳоятда кучли бўлган. Жамоасини икки бор Самарқанд ва Бухоро шаҳарларига сайру саёҳатга олиб борган. Бу йилги ваъдаси Хивага йўл солиш эди. Лекин...\n- Аҳмаджон аканинг айниқса хотин-қизларга иззат-эҳтироми баландлигини қайта-қайта тилга олсак ҳам оз, - дея хотирлайди поликлиника кадрлар бўлими мудираси Гулчеҳра Мамажонова. - Баъзи раҳбарлардек ўзларини сира катта олмасдилар. "Инсонни инсонга дастурхон яқинлаштиради" дея дам олиш пайтларида бирга-бирга чойлашиб ўтиришни канда қилмасдилар. Кўнгилларидек доимо хона эшиклари очиқ турарди. Олдиларига қовоқ уйиб кирганлар, аксарият ҳолларда кулиб чиққанликларини кўп бор кўрганмиз. Яқиндаги бир гаплари ҳамон қулоғим остида жаранглайди: "Лизингни тўлаб тугатдик, қарздан қутулдик. Энди қўлимиз янада узаяди, поликлиникамизни бошқача қилиб юборамиз". Афсуски, ўша лаҳзаларда бу режаларининг натижага айлантирилишни ўзлари кўра олмасликларини ким ҳам ўйлабди дейсиз.\nЯна "Гулчеҳра хотин-қизлар кунини ҳар йилгидан кўра ҳам эсда қоларли қилиб нишонлаймиз, таклифлар бўлса айтинг, тайёргарликни бошлайверамиз", - дегандилар байрамдан бир ҳафта аввал. 6 мартда ишга келолмадилар. Ташвишланиб телефон қилсак, шифохонага тушиб қолибдилар. Бироқ руҳлари тетик эди.\n- Сизлар кўргани келманглар, эртага 11 да дастурхон тузанглар, ўзим табриклагани бораман, - дедилар қатъий ишонтириб. Аммо, келолмадилар. Байрам бу гал ҳеч биримизга татимади. Совуқ хабар кўнгилларимизни зирқиратиб, ўкситиб юборди...\nБеихтиёр "Қабулхона"даги жавон устига териб қўйилган қатор, янаям аниқроғи 9 та кубокка нигоҳимиз тушди. Булар жамоанинг турли спорт мусобақаларида эришган муваффақиятлари учун берилган экан. Демак, мукофот - кубоклар вилоят ва республика миқёсидаги беллашувларда тиш даволовчи тиббиётчилар доимо фаол қатнашиб, юқори ўринларни қўлга киритганликларининг муносиб сийлови. Бу эса Аҳмаджон Қосимовнинг спортга ҳам алоҳида эътибор қаратиб келганликларини ифодалайди.\nЗалдан юриб "Маънавият хонаси" остонасини ҳатладик. Вилоят соғлиқни сақлаш тизимидаги катта-катта йиғинлар ва анжуманлар шу жойда бежизга ташкилланмаган экан. Тўрида вилоят стоматологлар хизмати тарихидан ҳикоя қилувчи баннер-панно. Унда жамоанинг хизмат жараёнларига тааллуқли қатор суратлар ва шарҳлар акс эттирилибди. Юртимиз илм-фанининг буюклари портрети, истиқлол ислоҳотлари ифодаланган рангли плакатлар ҳам дид билан деворга қадалган.\n- Аҳмаджон бебаҳо дўст эди, ажойиб ҳамкасб эди, - дейди поликлиника раҳбарлигини бугунги кунда бажараётган Муҳаммаджон Абдуллаев. -1982-1987 йилларда Тошкент давлат тиббиёт институтида бирга ўқиганмиз. У ҳаётда ўчмас из қолдирди. Ким келса, фақат ишини, тажрибасини ўргангани келди. Моҳир врач, уддабурон раҳбар, меҳрибон ҳамкасб сифатида кўз ўнгимизда ҳаммамизга ўрнак кўрсатди. Сабр-тоқатлилигини айтмайсизми. Нимага рухсат сўрасангиз, жилмайиб "Майли, майли" дейиши, муаммо туғилса, уни ўз вақтида, ўз ўрнида ҳал қилиши, юмшоқ феъллиги, зарур чоғда қаттиққўллиги кўз ўнгимиздан ҳеч қачон кетмайди.\nПоликлиниканинг тиш қўйиш бўлими мудири, саксонни қоралаб бораётган Мамадалихон Қаюмовнинг айтишича, Аҳмаджон Қосимовдек инсонлар ҳаётда камдан кам учрайдилар. У барчага баробар қарарди. Врачу ҳамширами, ёки технигу оддий хизматчими, бирор масала билан ҳузурига киришга тортинмас эди. Сабаби, қўлидан келса, ўзи, бошқа идораларга тааллуқли иш бўлса, телефон қилиб, ижобий ҳал этишдан чарчамасди.\nАҳмаджон Қосимовнинг оилапарварлиги янада ибратга арзигулик. Умр йўлдоши ва касбдоши Муяссархон билан икки ўғилу икки қизни вояга етказишган. Буни қарангки, фарзандлари ҳам ота-она издошлари экан. Беҳзоджон Бухоро давлат тиббиёт институтида таҳсил олиб, улар билан бирга ишлашни истади. Айни пайтда вилоят стоматология поликлиникаси бош врачи ўринбосари вазифасини адо этмоқда. Қизлари - Шаҳноза ва Дилдоралар Андижон давлат тиббиёт институтини битиришиб, улар стоматологлар сафига қўшилишди. Кенжа ўғил Муҳаммаджон Ўш тиббиёт институти талабаси. Шугина эмас, Аҳмаджон Қосимовнинг рағбати билан яна беш нафар жиянлари стоматология соҳасини эгаллашган.\n- Одамлардан "Дадангиз беҳад яхши инсон эдилар" деган эътирофни эшитганимда кўнглимда шундай инсоннинг фарзанди бўлганимдан чексиз фахру ғурур туяман,-дейди тўнғич ўғли Беҳзоджон Қосимов. -Биз улар каби ҳамиша элу юрт корига ярайдиган, ҳамюртлари саломатлигининг ҳақиқий жонкуяри даражасига етиш учун зарур билимларни чуқур ўзлаштиришдан, малака ва маҳоратимизни ошириш учун соҳамиздаги янгилик ва тажрибаларни ўрганишдан сира-сира тўхтамаймиз. Отамиздек бўлишга, улардек ходимларга ғамхўрликни давом эттиришга астойдил ҳаракат қилаверамиз. Қосимовлар сулоласининг шаъни-шарафини янада баланд кўтариш отамизнинг руҳларига садоқатимиз, муносиб фарзандлик бурчимиз бўлиб қолаверади.\nБу гапларни тинглар эканмиз, яхши инсон, яхши шифокор ва яхши раҳбар яхши ўғил-қизларни ўзига издош қилиб тарбиялаб қўйганиниям тўла англадик. Шундай толе қанийди барча ота-оналарга насиб этаверса.


ЎзА - 30 ёшдан ошган ёш оила – “Ёш оила” эмас...ми?\n14.09.2018 16:33 Чоп этиш версияси\n30 ёшдан ошган ёш оила – “Ёш оила” эмас...ми?\nАгар улар 30 ёшида турмуш қурган бўлса-чи? Шунда ҳам ёш оила ҳисобланмайдими? Бу тушунча ёки атама қай даражада тўғри?\nМустақиллигимизнинг илк йилларидаёқ, яъни 1991 йил 20 ноябрда қабул қилинган “Ўзбекистон Республикасида ёшларга оид давлат сиёсатининг асослари тўғрисида”ги ва 2016 йил 14 сентябрдаги “Ёшларга оид давлат сиёсати тўғрисида”ги қонунлар қиёсланди ва бир-бирига ўхшаш, фарқли жиҳатлари таҳлил этилди.\nҚабул қилинганига икки йил тўлган янги қонунда ёш оила – эр-хотиннинг иккиси ҳам 30 ёшдан ошмаган оила ёхуд фарзанд (бола) тарбиялаб вояга етказаётган 30 ёшдан ошмаган ёлғиз отадан ёки ёлғиз онадан иборат бўлган оила, шу жумладан, никоҳдан ажралган, бева эркак (бева аёл) ҳисобланади, деб белгилаб қўйилган. Аввалгисида имтиёзлардан фойдаланиш учун ёшлар биринчи никоҳда бўлиши шарт ва агар улар ажрашса ёки вафот этса, улар бу имтиёздан фойдалана олмасди.\nАйни вақтда агар 30 ёшдан ошган оила бўлсангиз, ёш оила сифатида банкдан имтиёзли кредит ола олмайсиз. Имтиёзли ўқиш курслари, уй-жой, кредит олиш кабилар энди сиздан йироқ. Кўплаб танловларда ҳам иштирок эта олмайсиз...\nАммо бошқа ҳуқуқий ҳужжатлар асосида қўшимча имтиёзлардан фойдаланишингиз мумкин.\nЁшлар бу борада ҳам ўз таклифларини бермоқда.


1. Наманган шаҳридан ўтган канал соҳиллари кимларга хизмат қилмоқда? Бу ердаги ноқонуний иншоотлар депутатлар ташаббуси билан бузилмоқда?\nҲозирга келиб, даҳшатли иншоотлар – икки қаватли ресторанлар қурилди. Бу пулдор валломатлар нега шаҳар ҳудудини “ниматалаб” ташламоқдалар. Ахир, умумҳалқимизга хизмат қиладиган сув соҳилларини шундай ўзбошимчалик билан эгаллаб оладиларми?


Ўзбекистон Олимпия терма жамоаси Туркиядаги дастлабки назорат ўйинида дуранг қайд этди\nАйни пайтда Туркияда йиғинни давом эттираётган Олимпия терма жамоаси аъзолари бугун назорат ўйинида майдонга тушишди. Футболчиларимиз «Истамбул Башакшеҳир» клубининг U-23 жамоасига қарши ўйин ўтказиб, 1:1 ҳисобида дуранг қайд этишди. Терма жамоамиз таркибида Ислом Қобилов пенальтидан гол киритишга муваффақ бўлган.\nБунгача вакилларимиз Испаниядаги йиғинда иштирок этиб, у ерда Швейцариянинг «Делемон» (2:2) ва Грузиянинг «Локомотив» (3:2) жамоаларига қарши иккита назорат учрашуви ўтказишганди. Туркиядаги йиғин 3 март кунигача давом этиши режалаштирилган.


00:18 / 16.10.2016\nШимолий Кореянинг балиқ овловчи кемаси Россиянинг Приморье ўлкасидаги иқтисодий ҳудудда уни текширмоқчи бўлган россиялик чегарачиларга ҳужум қилишга уринди. Бу ҳақда RT хабар бермоқда.\nРоссия Федерал хавфсизлик хизмати матбуот хизматининг маълум қилишича, чегара қўриқлаш кемаси Шимолий Кореяга тегишли "Дае Янг 10" кемасини текширмоқчи бўлиб, унга текширув ўтказувчи гуруҳни ташлаган. Бироқ корейс кемаси ундаги чегарачилар билан сузиб кетиб қолган.\nРоссиялик чегарачилар қоидабузарларни тўхтатиш учун огоҳлантирувчи ўқ узишган, бироқ кема тўхтамаган.\n"Қоидабузар кеманинг кетиб қолмаслигининг олдини олиш мақсадида унинг винт-рул гуруҳига катта калибрли пулемётдан отишга қарор қилинган. Кемага соат 19:36да ўқ узилгандан кейин, 19:44да кема бошқарувни йўқотган. Кеманинг орқа қисмига ўқ тегиши оқибатида унга сув кира бошлаган. Отишма бажарилган вақтда балиқ овловчи кема аъзолари кемадаги россиялик чегарачиларга ҳужум қилишга уринган. Бу тажовузкор ҳаракатлар оқибатида текширувчи гуруҳ аъзоларидан бири бошидан жароҳат олган", дейилмоқда хабарда.\nТаъкидланишича, Россия ФХХ ходимлари нишонга олиб ўқ узиши оқибатида Шимолий Корея кемаси жамоасининг 9 аъзоси яраланган, улардан бири олинган жароҳатлардан вафот этган.\nШимолий Корея кемаси Приморье ўлкаси


Шу йўл билан лавозимга, мол-давлат, шон-шуҳратга эришардилар… « Ўзбекистон Халқ Ҳаракати\nШу йўл билан лавозимга, мол-давлат, шон-шуҳратга эришардилар…\n03 February 2019 - 10:00\nШўролар замонида Ҳуккига ўхшаганлар эл-юрт кўзида бахтли инсонлар ҳисобланардилар. “Ҳуккичилар” қўлида мансаби борларни едириб-ичириб, хотинларига қўшар ёки уларнинг хотинлари билан қўшилишга зўр берардилар. Шу йўл билан лавозимга, мол-давлат, шон-шуҳратга эришардилар. Орттирган ҳаром-ҳариш амаллари туфайли бошларини тик тутиб, гердайиб юришни ўз ҳаётларининг мазмуни дея билардилар. Умрларининг энг гуллаган чоғларини ҳавога совуриб, паймоналари тўлганда, дунёдан армонсиз кўз юмардилар. Динидан, қадрятларидан тобора узоқлашаётган миллат учун бу каби иллатлар маданиятга, урф-одатга айланиб борарди. Куфр ишларни оламшумул ғалаба дея баҳолайдиган одамлар гуноҳлардан ташқарида олам-олам эзгуликлар борлигини умрлари бино бўлиб, эшитмагандилар. Миллат раҳнамолари дея кўрилган раҳбарларнинг ақл-савиялари эса Ҳуккиникидан фарқланмасди.\nҲукки “сўпичам” деб эркалатадиган Қиё жинни воҳада “Қиё табиб” номини орттирди. Бунга сухандон сабаб бўлди. Мазахўракка ўргангач, у Ҳуккининг қучоғидан чиқолмайдиган касалликка чалинганди. Учинчи одам ортиқчалик этгач, у бош ҳакимга беш рубл пора беришга мажбур бўлди. Қиё жиннини сухандоннинг хонасига ўтказган бош ҳаким, “Жой алмашганларингизни ҳеч ким пайқамасин”, деди. Шунга кўра сухандон билан Қиё жинни кечки ўн иккидан ўтгач, ўрин алмашардилар.\nСухандоннинг шериги Гулбика деган мияси суюлган бир аёл эди. Туман газетасида мухбир бўлиб ишлайдиган Гулбика Ленин хусусидаги афсоналарнинг бирига мингни қўшиб вайсашни суярди. Чакаги бир зумга тинмайдиган бу балойи азимдан автоматнинг ўқи яхшироқ эди. Қиё жинни биринчи кун хонага кирганда у икки қўлини кўксига қўйиб салом берди. Алик олган Қиё жинни балоларга қолганидан бехабар, сухандоннинг тўшагига чўзилди. Дарҳол бидирлашни бошлаб юборган Гулбика тонггача тинмади. Бир дақиқа сайрамаса ўлиб қоладиган Қиё жинни йўталиб ҳам қўймади. Уни олти соат эшитиб, на “ҳа”, на “ҳу” дея олди. Эртасига мижозларни тартибга сололмасдан, кунни мудраб ўтказди. Итдек ҳориб-чарчади, уйқусизлик тинкасини қуритди. Кейинги кун ундан бешбаттар бўлди. Азбаройи кўзларига қум тўлган чўпон сингари тентираб, боши ёстиққа етса, мириқиб ухлашни орзулади. Қулоқлари остида жаранглаётган Гулбиканинг товушидан кўнгли озадиган одат чиқарди. Кўзлари олдига тинмасдан маърайверадиган эчкининг сурати келди… Базўр кунни ботиргач, ичкаридан эшикка илгак солди. Пулларни санаб дасталагач, оғзига бир чакас нос отиб, ёстиққа бош қўйиб, донг қотиб ухлаб қолди. Соат миллари тунги ўн иккини кўрсатганда эшик тақиллади. Ҳукки туриб эшикни очганда, сухандон катагидан қочган товуқдек лип этиб ўзини ичкарига урди. Ҳуккининг бўйнидан билакларини ўткариб, бошини пасга эгди. Оёқларининг учида туриб, лабини унинг лабларига босди. Ҳукки уни кўтариб тўшакка ташлади. Сухандон шаҳватнинг зўридан кўзларини юмиб, тилларини чиқарди. Сув парисидек тўлғаниб, кўкракларига чанг сола бошлади. Ҳуккининг жони бўғзига тиқилди. Ичида тўфон тургач, бориб оғзидан нос оқиб ухлаб ётган Қиё жиннини тўшаги билан кароватдан ағдариб ташлади. Қиё жинни ирғиб туриб, кўзларини ишқади. Ўзига келгач, ташлаб қочилган калтакесак думидек товланаётган сухандонга кўзи тушиб, қўрққанидан бақириб юборди. Оғзини кафти билан ёпган Ҳукки уни эшик олдигача судраб бориб, хонадан итариб чиқарди ва:\n– Бор, ўрнингга бориб ёт, овсар! – деди.\nҚиё жинни эшикни очишга юраги бетламай, бир соатча деворга суяниб турди. Унинг мўлжалича, соат бирдан ошса, Гулбика тугул итбика ҳам донг қотиб ухлаб қолган бўларди. Соат бирдан ошганда у эшикни суриб, мушук сингари товуш чиқармасдан ичкарига мўралади. Гулбиканинг ухлаганига амин бўлгач, ечинса у уйғониб кетадигандек, кийимлари билан кўрпага кирди. Ўрнашгунча нафас чиқармади. Оёқларини чўзиб, деворга ўгирилгач, ўтириб қолган ҳавони тишлари орасидан чиқаришни бошлаганда, Гулбиканинг чийиллаган товуши янгради.\n…Владимир Илич Ленин гимназияда ўқиб юрган чоғларидан жуда ақлли бўлган. Жандармлар ушлагани келганда ўн тўртига кирмаган зийрак Валўдя жандармлар чоти орасидан пусиб ўтиб, қочиб кетади…\nДамини қайтиб ютган Қиё жинни, аввалида, қулоғимга шунчаки йўқ овозлар эшитиляпти, чарчаган бўлсам керак, деб ўйлади. Овоз сурункали эшитилавергач, бошини кўтариб ҳамхонасига иркилди. Гулбиканинг лаблари жунини чайнаётган жинни қўйнинг лабидек титраётганини кўриб:\n– Уф-ф! – дея бошини ёстиққа ташлади.\n…Дзержинский амир Олимхоннинг оқ сурпдан тикилган иштон кафанини киймаганда, Ленин бобомиз ҳалигача ўлмаган бўларди. Сталин сингари зўр сиёсатчи Гуризиядек олис бир ўлкадан давлат бошига келмасди. Улуғ ватан уруши юз бермасди, Гитлер билан Мусалимбойни рус разведкаси гумдон қиларди. СССРни сотмоқчи бўлган Хурушчўпни Суслип тўхтатиб қололмаса, Ленин Берияни ёрдамга юборарди. Шунда Суслип ташқи ишлар вазири Мулатовнинг хотинидан дашном эшитмасди. Ленин ўлиб, қанақанги яхши-ёмон ишлар бўлмади, дейсиз. Бойларнинг мол-дунёсини, ер-сувларини қўлларидан тортиб олиб, калхўз туздилар. Ҳокимиятни йўқсилларга бериб, камунистлар текин савобнинг тагида қолди. Ўттиз еттинчи йилда мана шуларни амалга оширган Акмал Баҳром, Файзулла Хўжа, Усмонносир Юсупов ва Йўлдош Охунмуқимовларга Сталинни гиж-гижладилар. Қай бирини отиб ўлдирдилар, қай бирини уриб майиб этдилар. Ленин ўтмаганда, бутунлай бошқача ҳаёт бўларди. Номардлар…\nҲуккини – худо, Ленинни пайғамбар дея талқин этадиган Қиё жиннининг қалбида камунистларга чуқур эҳтиром бор эди. Мавзу унга маъқул эса-да, Гулбиканинг меъдага тегадиган қуруқ овози бу қадрятлардан унинг ҳафсаласини пир қилди. Шўро республиклари орасида воҳаликлар Ленинга биринчи бўлиб кўкрак нишони бергандилар. Буни яхши биладиган Ҳукки “Ақли-ҳушлари жойида бўлганда, нишонни менинг кўкрагимга тақиб қўйишарди”, дея улардан норози эди. Унинг сўзларини эслаган Қиё жинни Гулбикага қайрилди. “Ичларида соғломлари кам топилади. Беруний, Ал Хоразмий каби азизларнинг ҳам насли-насаби Бойқулободдан бўлса керак”, деб ўйлади. У яна амир Олимхоннинг оқ сурпдан тикилган иштонини Дзержинский киймаганида, Лениннинг нима учун тирик қолишини тушунмаётганди. Гулбика унинг фикрини уққандек, шу мавзуга кўчди.\n…Дзержинскийнинг қанақа айби бор, деб ўйлаётган бўлсангиз, бунинг ҳайратланадиган жойи йўқ. Гўринда тик ўтиргур хотинбоз Олимхон Петрбургга бориб, бир бетайин франсуз-испан хонимчадан сўзак испитисини юқтириб, Бухорога ғозий бўлиб қайтади. Наҳс босган фоҳиша чотининг айрисини оқ сурпдан тикилган зардўзи иштон билан артгач, шубҳаланган оқ пошшо уни Германияга экспиртўзага жўнатганди. Иштондан испитининг захм тури топилади. Руслардан аламзада немислар, атайлаб, “Иштонингиз Исо Мусонинг онасининг бахмал лозимини оғидек тоза экан”, дея Олимхонга ёлғон хабар жўнатадилар. “Бахт ва омад келтирувчи иштонингизни масжид пештоқига илдиртирсангиз, бало-қазолар ва мустамлакачилар амирлик ҳудудларини четлаб ўтади” қабилида мактуб ҳам битадилар. Кўча кўрган Олимхон диплўматик ҳурмат-эътибор рамзи сифатида иштонини пештоққа осиш учун кўп уринади. Мутаассиб эшончалар ва насли айнаган хўжачалар унга қарши чиққач, жадидлардан ҳайиққан Олимхон ишни вақтинчалик тўхтатади. Душманлари билан муросаю мадорага боради. Фатвоси бир пул бўлган шайхулраиснинг унинг олдида юзи шувут бўлгани қолади. Оқ сурпдан тикилмай қолгур иштон кафанни сандиқлардаги дур ва жавоҳирларга қўшиб қўядилар. Фитратнинг шогирди Пайзулин Папая деганлари жадидлар ва “Ёш бухороликлар” билан тил бириктиради. Бухорони икки ярим тонна бомбага сотиб, кулини кўкка совуради. Амирликни золимлар зулмидан қутқарган Фрунзе билан Қуйбешип хазинани ярим ёввойилар талон-тарож қилмасин, деган мақсадда, ўн саккизта вагўнга жойлатади. Уларни “қизил вагўн”лар доҳий Ленинга – Маскўпияга олиб кетадилар. Отаси сотиб олиб берган уввадаси чиққан қора кастум-шимини ва исқирт кепкасини кийиб юрадиган камтарин доҳий мингямоқ пайпоқ кийган оёқларига шиппак илади. Кремлнинг олдида бойликларни мамнунлик билан қаршилаб, таъсирли нутқ сўзлайди.\n– Бутун Русияни сотиб олишга етадиган асрлар давомида йиғилган бу бойликлар мазлумларнинг қора терлари ва қонлари эвазига бунёд бўлган. Бу бойликларни кўз қорачуғидек асраб-авайлаб, озодликка эришган ишчи-деҳқонларга етказишимиз керак! – дейди у. – Камунистлигимиз ва ҳалоллигимиздан дунё пралетарлари лол қолсинлар. Яшасин ишчи ва деҳқонлар. Яшасин мазлумлар ва йўқсиллар. Бутун дунё пралетарлари, бирлашингиз. Бойларга ва муллоларга ўлим! Ур-ра-а.. ур-ра-а-а.. ур-р-р-а-а-а…\nКиприк қоқмасдан бир маромда сўзлаётган Гулбика ўрнидан сакраб туриб, Қиё жиннига мушт ўқталди. Томоғини йиртиб, жони борича “Ура-а-а” дея бақира бошлади. Ҳуккининг олдига келадиган ақлдан озганларни кўравериб кўзи пишган Қиё жинни қилт этмай турарди.\n– Астахпирил-ло-о, оздирмагийсан! Ҳуккининг ўйида бўланингдаттинг, занжира боғлаб, қўлима хипча осам, кашкаша сичиратимку-у, во-хх, доғ армон, жойи амасдо, қўлим калта! – деди сўнгра тишларини ғижирлатиб.\nУнинг жаҳли чиққанда шевада сўкинадиган одати бор эди. Уни Гулбика тушунмадими, муносабат билдирмади. Қиё жинни “тўвба-а”, дея ёқасини ушларкан, адёлни бошига тортди.\n…Ўн саккиз вагўн хазинани доҳий кароватнинг тагига яширади. Омонатга хиёнат тубанлик эканлиги унга болалигидан уқтирилганди. Ўз вақтида Русияни вайрон қилиш учун немислар бир вагўн пул таклиф этганда, у ифлос пуллар эвазига ватанини вайрон қилмаслигини айтганди. “Чор Русиясини ҳалолдан топиб, қора терим эвазига эришган пулларим ҳисобидан йўқ қиламан”, деганди. Ўшанда немислар кансилагерияси умри бино бўлиб бунақанги ҳалол инсонни кўрмаганини тан олиб, ҳўнграб йиғлаганди. Яна шунақанги бир инсон дунёга келармикан, деб ўйлаб қоламан. Келмаслигини билиб, тунлари билан немисларнинг кансилагериясига ўхшаб йиғлаб чиқаман. Эсим қурсин, сизга оқ сурп иштон кафангинанинг қинғирлик билан тарих ғилдирагини бошқа изларга солганлигини айтмоқчи эдим. Сизга айтсам, ҳаётда аёл кишига ишониб бўлмайди. Дунёни урғочи бузади, деган гап ўрнида топиб айтилган. Сўзимни аниқ далилар билан исботлаб беришимга рухсат этсангиз бас?!\n– Рухсат этмагнимда қўлимдан нима келарди? – деди бошини адёлнинг остидан чиқарган Қиё жинни тўнғиллаб. – Вох, Қораҳожига бир марта борсанг борми, бошингни қора қумга кўмиб, орқангни кўл этмасам, Исо масиҳ деган отимни бошқа қўярдим. Доғ армон, жой тор!\nГулбика уни эшитмасди. Эшитса ҳам, сўзлашдан тўхтамасди.\n…қўшнисининг икки ярим яшар ёш қанжиғига танда қўйган доҳийдек одамнинг завжаю муҳтарамаси Надеждахоним Филисқули Дзержинскийнинг ёшликдаги ўйнаши бўлган. Хавфсизлик идораларида кайф қилиб юрган ичпиён ўлгурга бу камдек, инқилоб ғалаба қозонгач, яна эски одатини қолган жойидан давом эттиради. Содда доҳий халқ ғамида сувга қотган нонни бўктириб, полга Қоплоннинг ўқи тешган қора тўнини тўшаб ётаверган. Надеждахоним атайлаб эшикнинг илгагини ташламасдан, деразаларни очиқ қолдираркан. Филисқули ичкарига ошиб кириб, ишини битиргач, Бухоро амирининг сандиқлардаги дур-жавоҳирлардан чўнтакларини тўлғазиб чиқиб кетавераркан. Уйида ўлмагур, ўрис эмасда. Ўрис бўлганда, Надеждахоним, бутун баданим қуртлаб, қичиқ босяпти, деганда ҳам, унга бармоғининг учини теккизмасди. Водкасини ичиб, лиқиллатаманистонга доҳийнинг ўзини олиб бориб келгандаям, хотинига хиёнат этмасди. Нимага деганда, ўрислар через чур чесни. Тан олмай иложимиз йўқ. Аммо Филисқули ҳам бекорга “чапдаст чекис” дея ном чиқармаган. У учига чиққан каззоб бўлмаганида, биринчи президентимиз Йўлдош отага ўхшаб фронтга туршак билан олма қоқи ташиб юрарди. Ёки иккинчи президентимиздек оғзига келганни вайсаб, ичиб, бошини туалетнинг тосига уриб, ичбуруқдан ўлиши ҳам мумкин эди. Хуллас, бутун бойликни чўнтакларида ташиб қуритган Филисқули, охирида, Олимхоннинг зар босиб тикилган сурп иштонини ўмаради. Ўғирладинг, ўғирладинг, ҳалолинг бўлсин, сандиғингга олиб бориб ташлаб қўй, нон-ош тиламайди, туради. Ўлгур, табаррук, деб иштонни кийиб олади. Кийдинг, кийдинг, орқангга қайтиб, нима учун Надеждахоним билан қовушасан?! Ўшанда оқ подшо қулагандан буён хотинини қучоғига тортмаган доҳийнинг кириб келгани ёмон бўлади. Филисқули сакраб тушиб, каравот тагидаги сандиққа кириб олади. Доҳий кела-сола, “ҳе” йўқ, “бе” йўқ, одатига хилоф ишини битиради. Хотин эрининг бу ғайратидан ҳайрон қолади. Писмиқ ҳароми ғинг демасдан, чала жойидан кайфини давом эттираверади. Ўта ҳушёр доҳийни ғафлат босиб, ҳўллигига парво қилмаганини қаранг. Омад бир кетса кетаверарканда. Зардўзи иштон кафанга ўтган захм Филисқули орқали Надеждахонимга, ундан инқилоб доҳийсининг миясига юқтирилади. Ойбек домла қўқон араванинг ғилдирагига таёқ тиқиб тарихни ўзгартиргани каби, Олимхоннинг оқ сурп иштони дунёни остин-устин этиб юборади. Ҳисобни тўғри оладиган немислар бу гал ҳам нишонга бехато ургандилар. Захмдан доҳийнинг миясига нуқсон етади. Оқ иштоннинг атторнинг қутисига сиғмайдиган қора ишларига ақл бовар этмайди…\nХотинларга ишонмаган одамнинг умри узун бўлади. Крупская бўлмаганида доҳий Ленин ҳозигача яшаётган бўлиши ҳам мумкин эди. У ўлиб, ким рўшнолик кўрди? Ҳеч ким! Таёқ бизларнинг бошимизда синиб ётипди. Гидлян билан Иванўп ўз уйимизда ўзимизни ясаяпти. Камунистик партиянинг адолатли қиличини яланғочлаб, ўзлари ўйлаганларидан кўра беш баттар қилмишларимиз учун қонимизни ичяптилар. Ванга деган бир кўр Шўроларнинг инқирозга учрашини башорат этяпти. Унга кўра Ўзбекистонга Гитлердан юз чандон жоҳил бир кимса президент бўлармиш, ўзбекларни қўйдек ҳайдаб, қамоқхоналарга тиқармиш… Доҳий ўлгач, ҳаммалар оқил бўлиб, бизлар аҳмоқ бўлдик. Сулаймон ўлиб, девларга дунё кенг қолди деганлари шуда…\nҲар тун уйқуси расво бўлаётган Қиё жиннининг кўнглига шайтон оралади. У Гулбика билан қовушишни режалай бошлади. Унинг маза-матрасиз овозини ўчиришнинг бошқа иложи йўқ эди. Ақлдан оздиргувчи қуруқ овоз қулоққа чалинаётгани билан маъно англатмасди. Эшитгувчини шаҳват ўтига доғларди. Миясини ғовлатиб, қулоқларидан ҳовур чиқарарди. Ҳуккининг акси ўлароқ у хотинидан бошқа билан қовушиб кўрмаганди. Шунинг учун нимадан бошлашни билмасди. Таваккалчилик ишни бузиши мумкин эди. Аммо унинг ичига олов тушганди. Шаҳват тан-баданини ўтга доғлади. Икки орада бир ярим қулочлик жой бўлсаям, биринчи қадамнинг умри асрларга тенг бўлди. Висол умиди тутуни билан қатронланган ҳижрон машаққати унинг наздида тоғларни қаритишга етарли эди. Унга Гулбика эришиб бўлмайдигандек маҳобатли туюлди. Томирлари кўпчиб, юраги бўғзига қайтаркан, отаси “Қиё” деб қўйган исми ёнига “жинни” лақабини тиркаган Ҳукки ким ўзи, деган савол биринчи марта уни безовта этди. У йиғламасдан туғилган, ўн тўрт кун оғзига кўкрак олмаганди. Ўшанда Ҳукки, “Исми ёнига “жинни” деб қўшиб айтсангизлар, бола ўзига келади. У жинлар ва девлар туғилган лаҳзаларда туғилган”, деб, чақалоқнинг оғзига тупурганди. Шунда чақалоқ биринчи марта чинқириб йиғлаб, онасини эмганди. Шу-шу, уни Қиё жинни деб атардилар. “Жинни” демаганни у тавбасига таянтирарди.\n“Ҳукки ким ўзи?”, деган ўй бошига келган Қиё жинни таажжубга тушди. Узоқларда қолган болалиги кўзлари олдига келиб, хаёли қочди.\n…Эсини танигандан бери унинг қучоғида ётишни хуш кўрадиган болакай, Ҳукки ўнгидан чапига ағдарилса, уйғониб кетарди. Унинг ҳушёрлигини биладиган Ҳукки, ярим кечадан ўтгач, кўрпасидан илондек сирғалиб чиқар, товуш чиқармасдан эшикни очарди. Ўзини ухлаганга солиб ётадиган Қиё жинни, у келиб қўлтиғига олмагунча уйқуга кетмасди. Тўртига қадам қўйган кунларнинг бирида Ҳукки арвоҳ сингари ётоқхонадан чиққач, Қиё биринчи марта унинг орқасидан тушади. Ҳуккиникида қаердан келиб қолганини ҳеч ким билмайдиган бир ароқхўр рус аёли яшар, у ичкари ҳовлидаги қора ишларни бажариб юрарди. Кир-чир ювар, тандир-ўчоқнинг кулини оларди. Бўш қолди дегунча молларнинг тагини тозалаб, томорқага гўнг таширди. У бир вақтлар кечалари Қурёзагулнинг бобоси ётган оғилхонада ётар, овқатини ўша жойда еб, ароғини ҳам ўша жойда ичарди. Унинг ўзи билан ўзи суҳбат қурадиган одати бор эди… Ҳукки тўғри оғилхонага боради. Эргашиб келган соянинг орқасидан кирганини сезмайди. Шу-шу, Қиё жинни пойлаш ҳаддисини санъат даражасига олиб чиқди. Вақт ўтиб, Ҳукки уни сезганда, ўзини билиб-билмасликка олди. Қиё жиннининг назаридан қочирмаслиги унга ёғдек ёққанди.\nҲукки ён-атрофдан ёғилиб келадиган хотинлардан ташқари, уй юмушларини бажарадиган беш-олти чўрининг маллагини Худо берган куни бир айланиб чиқарди. Қайси кунлар ўзига бағишланганини яхши биладиган Қиё жиннининг онасигина белгиланган кунларда унинг олдига ўзи кирарди. Навбатни бетоқат кутадиган Қиё жинни, гал етса, онасидан кўра кўпроқ суюнарди.\nҚиё жинни ўйлаб қараса, Ҳукки хусусида шу кабилардан бошқа маълумотга эга эмасди.\n…Иккинчи босқичда ўқиб юрган кезларим отам билан онам Матёқуб деган қариндошимизнинг тўйи бўлаётганини айтиб, мени Тошкентдан чақириб олди. Кела-келгунимча, юзига мошдек-мошдек ҳусунбузар тошиб юрадиган ўша шишакўзга қайси бахтсиз қиз турмушга чиқаётган экан, деб ўйлаб келдим. У узоқ қариндошимиз эди. Туғилганда кўзларида кўзойнак билан тушгандек, чап кўзига минус икки, ўнг кўзига минус бир кўзойнак тақиб юрарди. Қизлар уни “шишакўз” деб чақирардилар. Ленинга ўхшаш учун у қора кастум-шим ва оқ кўйлак киярди. Бошига доҳиёна кепка қўндириб, бўйнига галустук боғлашни ёқтирарди. Устидан кулсалар, жаҳли чиқиш ўрнига, пишган калладек уялмасдан тиржаярди. Сап-сариқ тишлари бирор марта мисвок кўрмаганидан, ириган сузмага ўхшаб замбуруғ боғлаганди. Ёқадиган тарафи, у ҳам доҳий Владимир Илични жон-дилдан севарди. Еттинчи синфда ўқиб юрган кезларида доҳийнинг бутун асарларини калхўзда омбор мудири бўлиб ишлайдиган отасининг кичик кутубхонасига жамлаганди. Кутубхона ҳожатхона ёнбошидаги дон сақлайдиган омборнинг бир чеккасида жойлашганди. Аслида отаси китоб ва газетларни ҳожатхона эҳтиёжлари учун йиғарди. Ақл-фаросати жойида бўлгани боис, у иложи борича ўғлининг жавонидаги китоблардан фойдаланмасди… Зарурат туғилмаса, у томонларга оёқ босмасдим. Доҳийнинг меҳри тортиб бориб қолсам, Матёқуб ўзини қўярга жой тополмасди. Пайдо бўлишим билан кўзойнак остидаги шишакўзларини ўйнатиб, ўқдек киприкларини пирпиратиб, довдираб қоларди. Бу менга ёғдек ёқсаям, ўзимни бепарво кўрсатардим. Ҳеч нимани сезмагандек, китоб титкилашга тушардим. Юраги ичига сиғмагач, у югуриб чиқиб, қўлтиғида битта нон, иккита лопкосада сут кўтариб кирарди. Икковлон маза қилиб сут ичиб, доҳий Ленин ҳақида суҳбат қурардик. Доҳийнинг ва сафдошларининг сомоншувоқ деворга осилган расмларини томоша этиб, хаёлан ўша даврларга саёҳат уюштирардик. Унинг чайлада кечирган машаққатли кунларини эслаб, бойларга ва муллоларга нафратимиз қўзирди. Эзувчилар синфига ғазабимни тўкиш учун аввалига оғзимга келган сўзлар билан мен сўкинардим, юмруқларини юмуртқадек туккан Матёқуб давом эттирарди. Сўка-сўка хуморимиздан чиққанимиздан сўнгра, навқирон Валўдя билан гўзалликда тенгги йўқ Надежданинг буюк муҳаббати ҳақида суҳбат бошланарди. Ҳар-ҳар замон оёқлари учида кириб, товуқларга дон ёки ҳожат учун қоғоз олиб чиқадиган Матёқубнинг онаси бу гапларни эшитиб, чеҳраси гулибеордек очиларди. Бизларни порлоқ келажак кутаётганини сезиб турган ҳассос юраги, сўниб бораётган кўзларидан ғариб кутубхонага шуъла таратарди. У кутубхонага қандай кирган бўлса, шундай, оёқлари учида, орқаси билан юриб чиқиб кетарди. Баъзида қийшайган эшикка боргач, тўхтаб, қоларди. “Эсим қурсин, хаёл билан бўлиб қоғоздан оз олипман. Матёқубнинг отаси кеча ичиб келиб, қусуғига беланиб ётганди. Ҳожатга чиқса, беш-ўн варақ камлик этади, кечирасизлар”, дерди. Аллақандай китобдан шариллатиб йиртиб, кейин қўли кўксида, чиқиб кетарди. Надежда билан Валўдянинг совуқ чайлада бир-бирини оғушига олиб ётганини, Филисқулининг пистирмадан пусиб келиб бўлажак доҳийни бузганини афсус билан ёд этиб ўтирганимиз туфайли, у кўзимизга пашшача кўринмасди. Бечора, иложи бўлмагач, ичи қотган одамдай ҳожатхонада атай ўтириб, бизларни тингларди. Биз билмаганга олиб, олижаноблик кўрсатардик. Кун келиб, хотини туғса, Матёқуб, “Надеждахонимнинг исмига мазмундош қилиб, қизимнинг отини Умида қўяман”, дерди. Мен тўғридан-тўғри ўғлимнинг исмини Валўдя деб аташимни айтардим. Бир гал ҳожатхонада қулоқларини динг этиб суҳбатимизни тинглаётган онаизор, “Ўзбекка Валўдя исми ярашмайди”, деди. Мен ҳам товушимни баланд қўйиб, “Бизлар ўзбекнинг эмас, доҳий Ленин болаларимиз. Валўдя деган исм ўғлимга узукка кўз қўйгандек мос тушади”, дея манглайқарони икки оғиз сўз билан мот қилдим. Ҳамиша сарғайган тишларини кўрсатиб, кўзойнаги остидан беўхшов куладиган ғилай Матёқуб, ғазабим қўзиганини сезди шекилли, онасига, “Ишингизни битириб чиқиб кетинг. Кутубхонанинг ҳавосини буздингиз. Дунёда Валўдя деган исмдан кўра чиройлироқ исм бўлганда, ўзимиз билардик”, деди…\nХуллас, уйга етгач, билсам, шишакўзга мени узатишаётган экан. Ичим ачиётган бахтсиз келин ўзим эканман. Ҳовли тўла одам. Катта бир сўқим сўйилиб, уч-тўрт қора қозон тўла гўшт қайнаб ётипти. Ҳалитдан калхўз фаоллари маст бўлиб, бир-бирлари билан опичлашиб, ўпишиб юриптилар. “Ўлсам-ўламан, у шишакўз ғилайга тегмайман” деб оёқ тиркаб олдим. Қани биров эшитса. Ҳамма маст-аласт. Ҳамманинг оғзи-қулоғи чаккасида. Бировга бировнинг ичи ачимайди. Ўзим йиғлаб, ўзим овундим. Биров юпатмагандан кейин, ҳиқиллагинг ҳам келмай қоларкан.\n Иркилиб – термулиб.\n Испити – спид демоқчи.\n Кашкаш – тегирмон.\n Маллак – ўта шахсий буюм (ер-сув, мол-мулк бўлиши ҳам мумкин).


Ҳомиладор аëлга энди ким иш беради?\nКузатувчиларга кўра¸ бундан сўнг туғиш ëшидаги ëш аëлларга Ўзбекистонда иш топиш янада оғирлашади.\nБу йилдан бошлаб фарзанд туғилгунча ва туғилганидан сўнг оналарга бериладиган нафақалар – туғруқ пулини тўлаш ишхоналар зиммасига юклатилибди, шу ростми? Мухлислардан бири йўллаган бу саволга топганимиз жавоб ўзбекистонлик бўлажак оналарнинг барига бирдек тааллуқлидир.\nЧиндан ҳам 2010 йилнинг 1 январидан бошлаб туғруққача ва туғруқдан кейинги нафақаларни тўлаш иш берувчилар зиммасига юклатилди.\nБуни Ўзбекистон Республикаси Меҳнат ва ижтимоий ҳимоя вазирлигидан сўраб билдик.\n- Мазкур маблағнинг тўланиши ҳозир ҳақиқатан ҳам иш берувчилар ҳисобига ўтказилган бўлиб¸ бу масала бўйича бюджетдан ташқари пенсия жамғармаси шуғулланади. 2010 йил 1 январдан бошлаб Меҳнат вазирлигидан бу нафақаларнинг молиялаштирилиши ва тўлаш тартиби назоратини Молия вазирлиги ҳузуридаги бюджетдан ташқари пенсия жамғармаси олди¸ деб, маълумот берди вазирликнинг ўзини таништиришни истамаган ходими.\nВазирлик вакилининг мана бу аниқламасини ҳам келтиришни жоиз билдик:\n- До родовой¸ после родовойда ҳамма вақт ижтимоий таъминот бўлимидан пенсия жамғармаси маблағларига тўланарди. 2010 йил 1 январдан бошлаб иш берувчига ўтказилди¸ деди вазирлик вакили.\nГап туғруққача ва туғруқдан кейин тўланадиган пул ҳақида кетаяпти.\nЯнгиликдан жойлардаги иш берувчиларнинг ҳам хабари бор.\nНаманганлик фермер Абдуваҳоб ака 1 январгача бўлган тартибни мана бундай тушунтирди.\n- 1 январгача ишхоналар¸ ўрисчасига до родовой¸ после родовой дерди¸ бергандан кейин уни Ижтимоий таъминот компенсироват қилган¸ дейди Абдуваҳоб ака.\n2010 йилнинг 1 январидан бошлаб эса, туғруқ пулини тўлаш “ишлаб чиқариш корхоналарининг ўзига¸ фермер хўжаликларига келади. Шуларга ўтказилган”.\nМолия вазирлиги қошидаги Бюджетдан ташқари пенсия жамғармасидан маълумот олишнинг иложи бўлмади.\nШунинг учун Меҳнат вазирлиги вакилидан олинган маълумотлардан келиб чиқадиган саволларимизни ўзбекистонлик ҳуқуқшунос Суҳроб Исмоиловга бердик.\nОзодлик: Агар туғруққача¸ туғруқдан кейинги нафақаларни иш берувчининг зиммасига ўтказиб қўйган бўлса¸ яна нима учун бу жараëнни Молия вазирлиги ҳузуридаги бюджетдан ташқари пенсия жамғармаси назорат қилиши керак?\nСуҳроб Исмоилов: Бунинг сабаби иккита бўлиши мумкин. Давлат яширишга уринаëтган бўлса ҳам биринчи ва асосий сабаби шундан иборатки¸ давлат ўзини бозор иқтисодиëтига ўтдик деб эълон қилиш билан бирга ўзининг бошқарувчилик ëки назорат ролини сақлаб қолмоқчи. Шунинг учун бюджетдан ташқари жамғарма бўлса ҳам мана шу мажбурият энди давлатнинг бўйнида эмас иш берувчининг зиммасида бўлса ҳам корхона тарафидан ëки иш берувчи тарафидан ажратилган миқдор бюджетдан ташқари жамғарма тарафидан бўлиниши керак. Мана шуни давлатнинг ўзи назорат қилиб турмоқчи.\nОзодлик: Шу ердаги механизмни мен тушунмаяпман. Ҳомиладор аëл туғруқ таътилига кетар экан у ишхонанинг кассасидан оладими ўша пулни ëки бюджетдан ташқари пенсия жамғармасидан оладими?\n- Ишхонанинг жамғармасидан олади. Фақат бу ерда марказлаштирилган фондга ўхшаган жамғарма тузилиб¸ бюджетдан ташқари деб аталаяпти¸ ҳамма корхоналар ўзларининг балансларида бўлган туғруққа кетадиган ишчиларининг рўйхатини беради. Ўртада фақатгина қоғозбозлик¸ бюрократия кўпаяди холос. Яна ўша пул корхонанинг кассасига балансда турган ëки туғруққа кетиши кўзланган ишчига берилиши учун учун банкдан олинадиган пайтда қайтиб келади. Фақат корхонанинг ўзи тарафидан ажратилган пул шунча йўл босиб яна қайтиб келади. Ўртада қоғозбозлик¸ бюрократия кўпаяди¸ дейди ҳуқуқшунос Суҳроб Исмоилов.\nЭнди туғруқ пулини тўлаш янги тартибининг фойда-зарари масаласига тўхталайлик.\nНаманганлик фермер Абдуваҳоб аканинг фикрича янги тартиб иш берувчи учун фақат зарардир.\n- Бу нарса мен учун ниҳоятда зарба бўлади. Чунки зўрға амал-тақал қилиб солиқларни тўлаб келаяпмиз. Энди нима бўлиши мумкин? Назарий томондан оладиган бўлсак¸ иложи борича ҳар хил баҳоналар билан туғиш эҳтимоли бор аëлларни ишдан четлатишга ҳаракат бўлади. Янги олинадиган иш жойи бўшайдиган бўлса¸ келажакда туғиш эҳтимоли бор аëллар бўладиган бўлса¸ иложи борича уларни ишга олмасликка ҳаракат қилинади¸ дейди наманганлик фермер Абдуваҳоб ака.\nБаъзи зиқна иш берувчилар туғруқ пулини тўлаш давлат зиммасида бўлган пайтларда ҳам туғиш эҳтимоли бор аёлларни ишга олмаслик учун минг бир хил баҳона топиб келганлигини ҳисобга олсак, 1 январдан кучга кирган тартиб ўзбекистонлик хотин-қизларнинг Конституцияда белгилаб қўйилган меҳнат қилиш ҳуқуқи таъминланиши йўлида ўтиб бўлмас тўсиққа айланишини тасаввур қилиш қийин эмас.\nШу ўринда Ўзбекистон Республикаси президентининг "Баркамол авлод йили" Давлат дастури тўғрисида"ги қароридан бир кўчирма келтирмоқчимиз.\nТуғруқ пулини тўлаш иш берувчилар зиммасига юклатилишидан 4 кун аввал имзоланган мазкур ҳужжатда "Соғлом она – соғлом бола" дастурини изчил амалга ошириш асосида соғлом авлодни вояга етказиш борасидаги чора-тадбирларни янада кучайтириш..." "Баркамол авлод йили" Давлат дастурининг "асосий вазифа"ларидан бири қилиб белгилаб қўйилган.


Трамп Макронга Европа иттифоқидан чиқиб кетишни таклиф қилган\nТрамп Макронга Европа иттифоқидан чиқиб кетишни...\n29.06.2018 15:48 0 1350\nАҚШ президенти Дональд Трамп Франция президенти Эммануэл Макронга Европа иттифоқидан чиқиб кетишни таклиф қилган. Бу ҳақда «Washington Post» хабар бермоқда.\nЖорий йил апрель ойининг охирида Трамп ва Макрон Оқ уйда савдо-сотиқ масалаларини муҳокама қилган эди. Манбанинг таъкидлашича, Трамп Макронга «Нега сиз Европа иттифоқидан чиқмайсиз?», — дея савол берган.\nТрамп Франция Европа иттифоқидан чиқиб кетса унга ҳозиргидан кўра яхши шартлар асосида икки томонлама савдо шартномасини таклиф этишини айтган.\nУшбу мақола Трамп Россия президенти Владимир Путин билан Ҳельсинки шаҳрида учрашишга келишгандан сўнг чоп этилган.\nЭммануэл Макрон Доналд Трамп\nХориж 08/06, 19:30\nКатта еттилик саммитининг якуний ҳужжати Трампсиз имзоланиши мумкин\nХориж 30/04, 02:03\nТрамп ва Макрон эккан эман дарахти қаерда?\nСиёсат 23/03, 11:37\nТрамп Жорж Буш давридаги мансабдорни янги лавозимга тайинлайди


Бахтли қиламан деб… - Behzod Fazliddin\nБахтли қиламан деб…\nИюль 14, 2019 Июль 14, 2019 Sayt muallifi\t0 изоҳлар\n«Ҳар фарзандки, оқил ва доно бўлса, ҳеч вақт ота-онанинг меҳр ҳақини адо қилмоқдин холи бўлмағусидир. Ота-она фармонбардордур. Бу фармонбардорликда ҳам иш бўлғай ва ҳам фармон бўлғай. Ота-онанинг иши сени парвариш қилмоқдур ва фармони сенга яхшилик ўргатмоқдур. Эй фарзанд, шул важдин ота-онангни сағал ҳам ранжитмағил».\nБу каби пандлар барча фарзандларга тегишли. Ҳеч қайси фарзанд ўз ота-онасини «сағал ҳам ранжитиш»ни истамаса керак. Бироқ шундай пайтлар ҳам бўладики, ота-она орзу-ҳаваси фарзандининг қизиқишларига зид келиши, қўйган мақсадларини йўққа чиқариши мумкин…\nФарзанд доимий равишда ота-она назоратида бўлар экан, турли камчилик ва салбий ҳолатлардан узоқлашиб бораверади. Ота ўғлининг ўқиши, хулқ-атвори билан қизиқса, она қизининг юриш-туришига эътибор берса, қандай яхши. Боласининг кундалик дафтарини текшириб борадиган, уй вазифасини вақтида бажаришга ундайдиган ота-она ютқазмайди. Чунки шу йўл билан болада масъулият ҳисси ҳам шаклланади.\nФарзандининг ўқишига эътиборсиз бўлиш яхши натижаларга олиб келмаслигини таъкидлаган ҳолда, уни беҳуда тергайвериш, ёмон баҳо олгани сабабли хафа қилиш ҳам тўғри эмаслигини айтиб ўтмоқчимиз.\n«Нега «2» олдинг?», «Нимага бугун баҳо олмадинг?» каби сўроқлар билан болани тергайверишдан кўра унга дарсларда фаол иштирок этсагина яхши баҳо олиши мумкинлигини тушунтирган афзалроқ эмасми? «Дадаси учун» ўқиётганлар ҳам оз эмасдир…\n– «4» олсам, отам уришади.\n– Бугун «2» баҳо олдим, дадам қаттиқ хафа қилади.\n– Ўқитувчидан яхши баҳо қўйиб беришини илтимос қилишим керак, акс ҳолда ота-онам менга ишонмай қўйишади.\nБу каби гапларни айтаётган боланинг асосий мақсади шу: ота-онасидан гап эшитмаслик, уларнинг олдида изза бўлмаслик.\nЖаҳлдор (унга шундай туюлади) отасидан қўрқув ҳиссими ёки ота-онаси олдида ер чизиб қолмаслик учунми, бола баҳо учун ўқийдиган бўлиб қолади. Дарсларни қандай ўзлаштирганидан қатъи назар, яхши баҳо олса, аниқроғи, отасини хурсанд қилса бўлди.\nБир қарашда жуда оддийдек туюлган ушбу ҳол кейинчалик ўз таъсирини кўрсатмай қолмайди. Улғайиб боргани сари у, қандай қилиб бўлмасин, ота-онасига ёқишга, хато-камчиликларини хаспўшлашга ҳаракат қилади. Ихтиёрсиз тарзда ўз хоҳиш-истакларини бўғиб бораверади. «Нима бўлса майли, отам уришмасин» деган ўйда яшайди. Шу каби нотўғри тушунчалар оддий бир баҳо учун ўқиш натижасида пайдо бўлади. Рост гап, фарзанди «4» баҳо олса, хафа қиладиган ота-оналар ҳам бор. Бу болага ижобий таъсир кўрсатиб, ўқиши яхшиланишига туртки бўлиши ҳам мумкин. Лекин ёмон томони шундаки, бола ҳамма қоидани ёдлаб, ёзиб, ўқитувчисига гапириб бераверади ю, фикрлашдан тўхтаб қолади. Натижада у худди роботга айланади. Ота-она истаги, хоҳишини бажариб, улар чизган чизиқдан юрган бола улғайгач, мустақил бир иш қилолмайдиган бўлиб қолади.\nТабиийки, ота-она фарзандининг қайси касбни эгалламоқчи эканлиги билан қизиқади. Шунга қараб уни бирор олий ўқув юртига ўқишга киришга ундайди. Жигаргўшасининг қизиқишларини инобатга олиб, унга маълум бир ўқув даргоҳига ҳужжат топширишни тавсия этган ота-оналар омон бўлсин. Чунки бўлажак талаба учун ҳам моддий, ҳам маънавий томондан кўмакчи уларнинг ўзларидир.\nОта-она хоҳиш-истагига қараб ўқишга кириш яхши. Бироқ у фарзанднинг қизиқишларига зид бўлса-чи? Дейлик, бола спортга қизиқса ю, отаси унинг ҳисобчи бўлишини хоҳласа. Тўғри, фақат қизиқишнинг ўзи кифоя қилмайди. Шунга яраша қобилият ҳам бўлиши лозим. Бундай пайтда ота-она хоҳишига қарши бориш керакми ёки шу йўлда ўз истакларидан воз кечиш шартми?\n«Санъаткор бўлмоқчи эдим, отам қаршилик қилди», «Мендан яхши ҳамшира чиқиши мумкин эди, яқинларим рози бўлмади» қабилидаги гапларни кўп эшитганмиз. Албатта, ота-она розилигини олган кам бўлмайди. Аммо уларнинг орзулари йўлида ўзингникини қурбон қилиш…\n– Болам юрист бўлади.\n– Ҳарбий бўласан, бу – менинг азалий орзуим.\n– Ҳозир шифокорлар яхши пул топишяпти, сен ҳам шу касбнинг этагини тут.\n– Мен ўқитувчиман, ишимни давом эттиришинг керак.\nШу каби орзу-ҳаваслар қуршовида қолганларнинг аҳволини тасаввур қилиш қийин эмас. Уларни рўёбга чиқариш у қадар қийин эмасдир, аммо қизиқмаган, энг ёмони, қўлидан келмаган ишни қилишга уринишни оқлаш қийин. Бунинг оқибатида жамиятда яна бир «нўноқ» мутахассис кўпаяди.\n– Бола ёшлигидан бошлаб қизиқадиган соҳалар бўлади. Мана шу қизиқишларни шакллантириш, маълум бир йўлга солиш ота-оналарнинг зиммасида, деб ўйлайман, – дейди эндигина олий ўқув юртини тамомлаган Б. Муҳаммадиев. – Ўйланиб қоламан, ҳозирги талабалар мустақилми? Уларнинг орасида ҳали ҳам ота-онасининг кўмагисиз бирор иш қила олмайдиганлари бор. Йўқ, янги асрда ўзбек ёшлари бундай бўлмаслиги керак. У ўз қизиқишлари, нимага қодир эканлигини ота-онасига кўрсатиб, уларни ишонтира олсин. Мен қизиққан соҳамга ота-онам қаршилик билдиришмади. Тушунганлари, ёрдам берганлари учун улардан миннатдорман. Акс ҳолда, бу келажак режаларимга салбий таъсир кўрсатган бўларди…\n– Менинг фикримча, бу ота-онанинг фарзандни ҳаддан ортиқ яхши кўргани сабабли бўлса керак, – дейди яна бир талаба. – Унга қийинчиликни раво кўришмайди. Осон бўлишини, қоқилмаслигини хоҳлаб, ўзлари фарзандларига «муносиб касб» топиб бермоқчи бўлишади. Афсуски, ортиқча меҳр туфайли улар фарзандлари тақдирига ихтиёрсиз ҳолда зарба етказадилар.\nҲа, бугун шу ҳаваслар, ортиқча эркалашлар натижасида айрим ёшлар катта ҳаёт йўлига чиққандан кейин қийналиб, нима қилишини билмай аро йўлда қолаяпти. Баъзилари эса ўз мақсад-режаларини ота-онасига тушунтира олмай хуноб.\nЯпониялик ота-оналар кичкиналигидан бошлаб боласининг қизиқишларини шакллантириб борар экан. Масалан, фарзанди шифокор бўлишни истаса, унга оқ халат кийган доктор қиёфасидаги ўйинчоқларни олиб келиб бераркан.\nФарзандга меҳрибонлик, уни асраб-ардоқлаш борасида ўзбек ота-оналарига етадигани топилмаса керак. Шунданми, улар болаларини ортиқча эркалатиб юбораётганларини сезмай ҳам қоладилар. Минг заҳмат чекиб катта қилган болаларининг бахтли бўлишларини, муҳтожлик сезмай ўсишларини чин дилдан исташади. Шу йўлда ўзларини қурбон қилишга ҳам тайёр туришади. Буни, бир томондан, оқласа бўлар, иккинчи томондан…\nМавзу юзасидан ота-оналарнинг фикрлари билан қизиқдик:\n– Ота-она ўз фарзандининг қизиқишлари, орзу-истаклари билан ҳисоблашиши шарт, – дейди Алишер Эргашев. – Тўғри, ёш, ҳали ҳаётнинг аччиқ-чучугини татиб кўрмаган боламиз адашиб, ҳавасга берилиши ҳам мумкин. Уларни тўғри йўлга солиш, мақсадини амалга ошириш учун ёрдам бериш бизнинг зиммамизда. Тўғрисини айтсам, мен ўғлимнинг санъаткор бўлишини хоҳлаган эдим. Аммо, кейин билдимки, унда бунга қизиқиш ҳам, қобилият ҳам йўқ. Ўғлим илм йўлини танлади. Ўз кучига ишонгани ва бизни ҳам ишонтира олгани учун унга қаршилик қилмадик…\nАфсуски, барча ота-оналар шундай фикрда эмас. Бу борада фарзандга қўйиладиган талаблар ҳам бисёр. У балоғат ёшига етгач, ўз фикрини ҳимоя қила олиши, бунинг тўғри эканлигини исботлаши керак. Энг муҳими –фарзанд ўз келажагини кўра олсин, мақсадсиз бўлиб қолмасин!\nАзиз ота-оналар, бир ўйлаб кўринг-чи, орзу-ҳавасингиз фарзандингиз қизиқишларига мос келармикин? Балки, сиз юрист бўлишини истаётган болангиз ўқитувчиликка меҳр қўйгандир…\n«Маърифат» газетаси, 2006 йил 13 май.\n← Виктор Алимасов. Даҳолик. Эссе\nШуларми эртанинг хўжайинлари? →\nЯнварь 13, 2017 Sayt muallifi 0\nУлар қачон ўзгаради?\nЯнварь 14, 2009 Sayt muallifi 0


«Пандемия шахматга ўхшайди. Биз тўғри имкониятни кутиб ўтира олмаймиз» — Сардор Умурзаков\nИқтисодиёт 14:45 / 02.09.2021 15040\nИнвестициялар ва ташқи савдо вазири Сардор Умурзаков Ислом тараққиёт банки (ИТБ) Бошқарувчилар кенгаши йиллик йиғилиши доирасидаги форумда ИТБга аъзо давлатлар пандемиядаги вазиятни тўғри таҳлил қила олишлари ва шунга мувофиқ ҳаракат қилишлари муҳимлиги ҳақида таъкидлаб ўтди.\n«Халқаро молия институтлари орасида, ИТБ пандемия бошланганидан буён йирик тадбирни «юзма-юз» форматида биринчи бўлиб ўтказиши чуқур рамзий маънога эга. Ишончим комилки, бу ҳамма учун мажбурий сигнал бўлади. Ишга киришиш вақти келди. Пандемия шахматга ўхшайди. Биз шунчаки ўтириб, ҳаракат қилиш учун тўғри имкониятни кутиб ўтира олмаймиз. Ҳозирги вазиятни тўғри таҳлил қила олиш ва унга мувофиқ ҳаракат қилишимиз керак», — деди Умурзаков.\nУнинг таъкидлашича, бугунги кунда ИТБга аъзо мамлакатларнинг бирлашган иқтисодиёти жаҳон иқтисодиётининг ўсишида ҳам муҳим аҳамият касб этмоқда.\n«ИТБга аъзо мамлакатларда 1,8 миллиард аҳоли истиқомат қилади ва уларда жаҳон ялпи ички маҳсулотининг 16 фоизи ишлаб чиқарилади. Ўтган йили иқтисодиётимиз 4,1 фоизга ўсди, бу жаҳон ўртача кўрсаткичидан юқорироқ. Шунингдек, келгуси уч йилда ўсиш 4,2 фоиз даражасида прогноз қилинмоқда, бу ҳам жаҳон ўртача прогнози – 3,5 фоиздан юқори. Бу ставкаларни ушлаб туришгина эмас, балки ундан ҳам ошириш керак. Ҳозиргига ўхшаш даврда сармоялар ва бозорлар учун рақобат муқаррар ва бунга тайёр бўлиш жуда муҳим», — дея қўшимча қилди инвестициялар ва ташқи савдо вазири.\nУнинг сўзларига кўра, «Хусусий сектор куни» форуми янги алоқалар ва янги ўсиш нуқталарини яратиш учун жуда аҳамиятлидир. Бугунги кунда ИТБ Бошқарувчилар кенгаши тадбирларида иштирок этаётган 1000 дан ортиқ хусусий сектор вакиллари ўртасидаги мавжуд муносабатларни тиклаш керак.


⇒ Италиянинг энг яхши таҳлил маркази Тошкентда\nИталиянинг энг яхши таҳлил маркази Тошкентда\n18 Сен. 2019 й. "Тараққиёт Cтратегияси" маркази\nМаълумки, “Тараққиёт стратегияси” марказининг муҳим вазифаларидан бири, халқаро ва хорижий ташкилотлар, илмий-тадқиқот ҳамда ахборот-таҳлилий муассасалар билан ҳамкорликни йўлга қўйишдан иборат. Ушбу йўналишда кўрилаётган чоралар натижасида мунтазам равишда жаҳоннинг етакчи таҳлил марказлари ва экспертлари билан алоқалар ўрнатиш ва мавжудлари билан янада самарали ҳамкорлик қилишга эришилмоқда. Жумладан, жорий йил июнь-июль ойларида марказ раҳбарининг қатор Европа мамлакатларига амалга оширган ташрифи доирасида муҳим келишувларга эришилган эди. Ўз навбатида, жаҳонда ўз ўрнига эга марказлар билан алоқалар ўрнатилди.\nНатижада, жорий йилнинг 17-20 сентябр кунлари Италиянинг Милан шаҳрида жойлашган "The European House – Ambrosetti" маркази делегацияси Ўзбекистонда бўлиб турибди. “Тараққиёт стратегияси” маркази таклифи асосида ташкил этилган ушбу ташриф доирасида бир қатор учрашувлар ўтказилмоқда. Жумладан, Олий Мажлис Сенати, “Ўзбекистон Темир йўллари” АЖ, "Ўзбекнефтегаз" ҳамда "Ўзбекэнерго" Акцинерлик жамиятларида учрашувлар режалаштирилган.\nМаълумот учун, "The European House – Ambrosetti" бошқарув масалалари бўйича тадқиқотлар олиб борадиган Италиянинг нуфузли консалтинг фирмаси саналади. Муваффақиятлари асосида кетма-кет 6 йилдан буён “Италиянинг энг яхши таҳлил маркази” сифатида тан олинган. Шунингдек, Европа таҳлил марказларининг кучли ўнталиги қаторида эътироф этилади. Жаҳон бўйича эса, жами 8100 та таҳлил марказларини ўзида жамлаган рўйхатнинг кучли 100 талигига киради.\n“The European House – Ambrosetti” ҳар йили 400 дан ортиқ мижозга консультатив хизматлар кўрсатади ва турли мамлакатларда 300 дан ортиқ тадбирлар ташкил этади. Бунда 4 қитъадаги 12 мамлакатда фаолият олиб бораётган ваколатхоналардаги 280 нафар эксперт хизмати муҳим ўрин тутади, албатта.\nИталия делегацияси билан “Тараққиёт стратегияси” марказида ҳам учрашув ўтказиш кўзда тутилган.


Янги "iPhone 7" сувга тушиб кетса...\nЯнги "iPhone 7" смартфонидан ҳатто душ қабул қилаётганда ҳам фойдаланса бўлади. Чунки унинг сув ўтказмаслик хусусияти жуда яхши ишлайди.Қулоқчинлардаги W1 чипи ёрдамида "iPhone 7" смартфонини ишлатиш янада осонлашади. Мазкур чипнинг Bluetooth-стереогарнитурасидан фарқли бир қанча афзалликлари мавжуд. Телефон орқали боғланиш Bluetooth-стереогарнитурасига қараганда тезроқ рўй беради. Бунинг учун ёқилган "iPhone"нинг қувватлантирувчи кейсини очиш кифоя.\nМутахассислар "AirPods" қулоқчинларидаги айрим хатоликларни ҳам аниқлашга улгуришди. Янги қулоқчинлардаги энг катта ноқулайлик уни қўл ёрдамида бошқариб бўлмаслигида. Яъни қулоқчиннинг ўзи орқали жисмоний хатти-ҳаракатлар билан овозни баландлатиш, бошқа қўшиққа ўтказиш имкони йўқ. Бунинг учун ёки "iPhone" ёки "Siri" дастурига мурожаат қилиш керак.\n"Агар сиз мусиқа тинглаётган бўлсангиз, дейлик, унинг овозини баландроқ қилмоқчи бўлсангиз, "Siri" билан боғланиш учун қулоқчинга икки марта тегиниш керак. Овозли ёрдамчи эса фаол ҳолатга киради, мусиқа тўхтайди ва сиз “Овозни кўтар” дейишингиз керак. Анъанавий қулоқчинларда эса бу ҳаракатни ундаги тугмани босиб амалга ошириш мумкин эди”, деб таъкидлайди мутахассислар.\n"Apple" компанияси харидорларни сув ўтказиш функцияси қандай ҳолларда бузилиши мумкинлиги ҳақида огоҳлантирмаган. Масалан, дейлик дисплей ёки батареяни алмаштириш учун корпусни очишга тўғри келади. “Бундай ҳолда "iPhone"нинг сувга чидамлиги бузиладими ёки йўқми? Бу саволни компания жавобсиз қолдирди. Энди янги смартфонлар очилишини кутамиз, шекилли”, дейди фойдаланувчилардан бири.


08:25 / 20.04.2017 3713 pdf Ўқиш режими + -\nАллоҳнинг гўзал исмлари. Ал-Мусаввир\nМусаввир – маҳлуқотларнинг сувратини, шакл-шамойилини шакллантирувчи, ҳар бир нарсага ўзига хос суврат берувчи демакдир.\nУшбу исм Қуръони каримда фақат бир ўринда келган: «У Аллоҳ Холиқдир, Бореъдир, Мусаввирдир » (Ҳашр сураси, 24‑оят).\nАллоҳ таолонинг ал‑Холиқ, ал‑Бореъ ва ал‑Мусаввир исмлари бир ғоя устида жам бўлиб, яратиш амалиётини амалга оширади.\nАл‑Холиқ – барча нарсани олдин бўлмаган йўқликдан пайдо қилиб, халқ қилиш сифатидир.\n«Энг Гўзал Яратгувчи (яъни йўқдан Бор қилгувчи бўлмиш) Аллоҳ Баракотлидир, Буюкдир» (Муъминун сураси, 14‑оят).\nАл‑Бореъ – халқ қилиш, лекин муайян ва етук ҳикматга биноан яратиш сифатидир.\n«У (барча нарсани халқ қилиб,) яратиб, расо қилиб қўйган Зотдир» (Аъло сураси, 2‑оят).\nАл‑Мусаввир – яратилишнинг учинчи босқичи бўлиб, яратган нарсасига муайян сурат ато қилиш сифатидир.\nБино дастлаб умуртқа, яъни скелетдан иборат бўлади. Кейин унга цемент сувоқ қопланади. Ундан кейин эса унинг ташқи кўринишига ишлов берилиб, турли рангларга бўялади. Демак, ал‑Мусаввир сифати ал‑Холиқ ва ал‑Бореъ сифатларидан кейин намоён бўлади. Шунинг учун бу уч буюк сифат Қуръони каримда ҳам ана шу тартибда келган.\n«У Аллоҳ Холиқдир, Бореъдир, Мусаввирдир» (Ҳашр сураси, 24‑оят).\nХолиқ – Яратувчидир. Бореъ - Йўқдан бор қилувчидир. Мусаввир – махлуқотларнинг Сувратини шакллантирувчидир.\nГоҳида мактабдаги баъзи дарсликларда инсоннинг мушак‑пай шаклидаги суратига кўзингиз тушиб қолади. Бу манзара ниҳоятда қўрқинчли. Инсоннинг юз териси бўлмаса ҳам жуда қўрқинчли кўринади. Аммо юзига нозик тери қопланган, нафис туклар ўсган, мутаносиб, мукаммал суратдаги инсон чеҳраси ғоятда гўзал кўринишда бўлади.\n«Сувратларингизни гўзал яратган Аллоҳ буюк, баракотлидир» (Муъминун сураси, 14‑оят).\nШунинг учун Набий салллаллоҳу алайҳи васаллам кўзгуга қарасалар, «Аллоҳим! Яратилишимни гўзал қилганингдек, хулқимни ҳам гўзал қилгин», дер эдилар.\nАл-Мусаввир исмининг маънолари:\n1. Хос, муайян, бетакрор шакл бериш. Масалан, бир ота, бир онанинг бир неча фарзанди бўлса ҳам, ҳар бир фарзанднинг бўй-басти, ранги, юз шакли ўзига хос бўлади. Баъзи фарзандларининг юзи юмалоқ, баъзисиники узунчоқ, баъзисининг сочи қора, баъзисининг эса сариқ бўлади. Аллоҳ таоло уларнинг ҳар бирига хос ва маълум шакл ато қилган.\n2. Нарсаларга сурат ато қилишда турли-туманлик, ранг-баранглик, мисли кўрилмаган тафовут.\n3. Тасаввур қилинадиган шаклда сурат ато қилиш. Аллоҳнинг махлуқотларини ҳар қанча тасаввур қилиш мумкин. Аммо илоҳий Зот ҳақида фикрингга келган ҳар қандай нарса хусусида Аллоҳ бунинг акси бўлади:\n«Мусо мийқотимизга келиб, Робби унга гапирганида: «Роббим, менга (жамолингни) кўрсатгин, Сенга назар солай», деди. У Зот: «Мени асло кўра олмассан. Лекин сен тоққа назар сол, агар у маконида собит тура олса, шунда Мени кўрасан», деди. Робби тоққа тажаллий қилган эди, уни титилган ҳолга келтирди. Мусо ҳушидан кетиб йиқилди. Ҳушига келгач, «Сен поксан, Сенга тавба қилдим. Мен мўминларнинг аввалгисиман», деди» (Аъроф сураси, 143‑оят).\n4. Махлуқотларни ҳар турли сурат билан тасвирлаш. Ошкор ва махфий, зоҳир ва ботин суратлар бор. Масалан, қўлимизда муздек, мусаффо, чучук, зилол сув қуйилган шиша идиш турибди. Аммо шу сувнинг бир томчисига микроскоп орқали қарасак, унинг ичида миллион‑миллион бактерияларни кўрамиз. Зоҳирда мусаффо кўринган сувнинг ичида миллиардлаб фойдали, ҳаёт учун зарур бактериялар бор.\nШундай бир зоҳирий кўринишлар борки, уни олмаслик лозим. Набий саллаллоҳу алайҳи васаллам дунёдаги бир нарсани кўрсалар, «Аллоҳим, фақат охират ҳаёти бор холос», дер эдилар (Бухорий, Муслим ва Термизий ривояти).\nГоҳида инсон дабдабали уй, муҳташам машина, чиройли манзара, мазали овқатларни кўриб, уларга маҳлиё бўлиб қолади. Мана шу ҳолатда мўмин кишининг жасорати уларнинг зоҳирига эмас, балки ҳақиқатига, моҳиятига, аслига қараб муомала қилишдадир, яъни бу гўзал ва ҳашаматли нарсаларга ўткинчи дунёнинг ҳою‑ҳаваси деб қарашдадир. Мўминнинг ҳақиқий диёри охират диёридир.\nГўзаллик ҳам бир насибадир. Гоҳида инсоннинг ҳусни, бўй-басти, қадди-қомати диққатни ўзига тортадиган даражада гўзал бўлади. Аммо инсонга берилган барча неъматлар бу дунёдаги имтиҳон учун берилган бўлади. Қиёматда бу неъматларга қандай муносабатда бўлганига қараб жазо ёки мукофот олади. Ҳақиқий бойлик, ҳақиқий камбағаллик, чинакам гўзаллик ва чинакам хунуклик Аллоҳ таолонинг ҳузурида намоён бўлади.\nБутун халойиқнинг саййиди Расулуллоҳ саллаллоҳу алайҳи васаллам баъзан уйларида намоз ўқимоқчи бўлсалар, завжалари ухлаётгани учун хона торлигидан намоз ўқий олмаганлар.\nБаъзи одамларга беҳисоб ризқ берилади, улар ниҳоятда бой-бадавлат бўладилар. Аммо кимдир бир бурда нонга ҳам зор бўлади. Кимдир соғлом, кимдир бемор, кимдир кўркам, кимдир бадбашара бўлади. Кимдир зийрак, кимдир содда бўлади.\n«Баъзиларини баъзиларидан қандай афзал қилиб қўйганимизга назар сол. Албатта, охиратдаги даража ва афзаллик буюкроқдир» (Исро сураси, 21‑оят).\nБу дунёда баъзи одамларга кўпроқ неъмат тегса, бошқалардан афзал бўлиб юраверадилар. Аммо уларнинг бу ҳолати ҳақиқий афзаллик, чинакам юксак мартаба эмас. Ҳақиқий даража ва афзаллик охиратдадир, чунки охиратдаги даража ва афзалликлар абадий қолажакдир. Ўзини билган одамлар ана ўша афзалликка, ана ўша даражага эришиш учун ҳаракат қиладилар.\nДунёнинг мартабаси ўткинчидир, охиратники эса абадийдир.\nАллоҳ бир кишига келишган қомат, калла, қулоқ, кўз, оғиз, тил ва бурун ато қилса, у Аллоҳнинг мукаммал неъмати учун У Зотга ҳамду сано айтиши лозим. Хилқати мукаммал болани кўрсак, бу ҳам Аллоҳ таолонинг фазлу марҳаматидан деб қарашимиз лозим.\nАл‑Мусаввир исмининг маъноси ана шу гўзал суратни берувчи Зот деган маънони англатади. Расулуллоҳ саллаллоҳу алайҳи васаллам айтганларидек, гўзал юзли киши солиҳ бўлади, ёмон юзли одам ёмон кимса бўлади.\nАллоҳ барча нарсага сурат ато этган деганда фақат ташқи шакл, сурат эмас, балки мукаммал тузилиш назарда тутилади.\n«Батаҳқиқ, Биз инсонни энг яхши суратда яратдик» (Тийн сураси, 4‑оят)\nАл‑Мусаввир – узунасига ҳам, энига ҳам, чуқурлигига ҳам мукаммал шакл берувчи, деган маънодадир. Чумолининг ҳам ўзига хос сурати бор. Фил, кит, инсон ва барча махлуқотларнинг ўзига хос шакли ва сурати бор.\n«У сизларни бачадонда хоҳлаган сувратга соладиган Зотдир. Ундан ўзга ибодатга сазовор илоҳ йўқ. У Азиздир, Ҳакимдир» (Оли Имрон сураси, 6‑оят).\nДемак, ал‑Мусаввир исмининг маъноси шуки, Аллоҳ Ўз махлуқотларининг суратини яратиб, уларни Ўз ҳикматига биноан зийнатлайди, ҳар бир махлуқотга ўзига муносиб сурат ато қилади.\nАллоҳ таоло барчамизга чиройли сурат ато этиб, хилқатимизни гўзал қилганидек, хулқимизни ҳам гўзал қилиб, Ўзининг ҳузурига ёруғ юз билан боришимизни насиб айласин\n08:24 / 20.04.2017 3151\n08:26 / 20.04.2017 3358\n2648 00:08 / 03.12.2016\n3822 17:45 / 13.07.2017\nБу умумий сарлавҳа остида ваҳий, набийлик, расуллик ва уларга тегишли масалалар ҳақида баҳс юритилади.Ваҳий нима.Ваҳий,нинг луғатдаги маъноси .махфийлик, ва давоми...\n1159 17:58 / 23.10.2018\n5004 16:26 / 09.11.2017


"Ўзбеккино" ва "Союзмультфильм" ҳамкорлигида "Хўжа Насриддин" мультсериали ишланади - zarnews.uz\n"Ўзбеккино" ва "Союзмультфильм" ҳамкорлигида "Хўжа Насриддин" мультсериали ишланади\n"Ўзбеккино" миллий агентлиги делегациясининг Москвага амалий ташрифи доирасида "Союзмультфильм" студиясида бўлишди. Учрашув давомида томонлар ўзаро ҳамкорлик тўғрисида меморандум имзолади. Меморандумга кўра, "Ўзбеккино" ва "Союзмультфильм" ҳамкорликда Хўжа Насриддин ҳақида анимацион сериал ишлашга келишиб олишди.\nХўжа Насриддиннинг саргузаштлари ҳақидаги анимацион сериални яратиш ғоясига россиялик ҳамкорлар қизиқиш билан қабул қилишди.\n- Биз 20 йилдан буён Ўзбекистон билан ҳамкорлик қилиш имкониятини кутаётгандик, - деди "Союзмултфильм" киностудияси Бош директори Борис Машковцев. - Хўжа Насриддин ҳақидаги анимацион сериални яратиш ғоясини сўзсиз қўллаб-қувватлаймиз. Катта ёшдагилар бу ажойиб қаҳрамон ҳақидаги афсоналарни эшитиб улғайган. Ушбу қаҳрамон орқали Бухоро ва Самарқанднинг тарихий масканларини томошабинга тўлароқ кўрсатиб бериш ҳам мумкин.


“VICTORY YURCONSALT” МЧЖ ва халқаро бизнес ва технологиялар Ассоциацияси билан ўзаро: “Битимларни амалга оширишда хато эмаслигига амин бўлганлар учун” мавзусига бағишланган бизнес – семинарни ўтказишди.\nСеминарда ҳуқуқий ваколатли битимларнинг долзарб масалалари, хатарларни бартараф қилиш, уларнинг хулосасини амалга оширишда тез-тез учрайдиган яққол хатолар ва кейинчалик бажариш масалалари муҳокама қилинди. Бизнес – семинар иштирокчилари тўғридан-тўғри мулоқот қилиш имконига эга бўлишди ва барча қизиқтирган саволларга тўлиқ жавоб олдилар.\nҚабул қилинган билимлар уларнинг корхона фаолиятида уларга ёрдам беришига аминмиз.\nКичик бизнес вакилларининг таъкидлашича, улар қонунчиликда ўзларининг қизиқиш доирасидаги шартномавий муносабатларни тартибга солувчи муҳим ўзгартиришлар ҳақида билиб олдилар ва уларнинг фаолияти билан боғлиқ саволларга жавоб олиш имконига эга бўлдилар. Бундан ташқари, улар яқин келажакда фойдаланадиган асосий битим турлари бўйича долзарб маълумотларни олишди.\nБарча иштирокчилар сертификатлар ва тадбиркорлар учун “Ўзбекистоннинг юридик компаси” китобини олишди.


Истеъмолчилар ҳуқуқларини ҳимоя қилиш жамиятлари федерацияси...\n20.02.2018 12:45 0 615\nЎзбекистон истеъмолчилар ҳуқуқларини ҳимоя қилиш жамиятлари федерацияси раиси Жаҳонгир Саримсоқов водийга ташриф буюрди. У Фарғона, Андижон ва Наманган вилоятларида истеъмолчилар ҳуқуқларини таъминлаш борасида қатор учрашувлар ўтказди.\nТашкилот расмий сайтида ёзилишича, Наманган вилоятига сафари чоғида Ж.СаримсоқовЧуст туманига ташриф буюрган. Федерация раиси Чуст туманига ташрифи доирасида Дўстлик МФЙда истиқомат қилувчи 68 ёшли Ҳошимова Сабоҳат аянинг аҳволидан хабар олди.\nМаълум бўлишича, Сабоҳат онанинг оиласи маҳаллада кам таъминланганлар рўйхатида турсада, маҳалла раҳбарияти унинг аҳволидан бирор марта хабар олмаган. Қайтанга, Сабоҳат она қаромоғидаги вафот этган қизининг ўғлига нафақа пули сўраб борганида турли баҳоналарни рўкач қилиб, нафақа пули тайинламаган.\nЎзбекистон истеъмолчилар ҳуқуқларини ҳимоя қилиш жамиятлари федерацияси раиси Жаҳонгир Саримсоқов томонидан Сабоҳат аяга рўзғор учун керакли озиқ-овқат маҳсулотлари, оила бюджетига кўмак бериши учун товуқхона ва эллик дона товуқ тақдим этилди. Шунингдек, Федерациянинг Чуст тумани Истеъмолчилар ҳуқуқларини ҳимоя қилиш жамиятига Ҳошимова Сабоҳат аядан доимий хабар олиб туришни тайинлади.\nфедерация Наманган истеъмолчи


Диёр Имомхўжаев: «Телевидение ходимлари ва ҳакамлар Наманганга боришга ҳайиқиб қолишди. Ҳақоратларга муносиб эмасмиз»\nЖума, 09 Апрел\nПФЛ директори Диёр Имомхўжаев Суперлиганинг 5-туридан ўрин олган «Навбаҳор» — «Пахтакор» (1:2) баҳсидан кейинги можаролар ва ҳақоратларга ўз муносабатини билдирди.\n«Қабиҳ сўзларни эшитаётганимизга икки кун тўлди. Жамоам бунга муносиб эмас. Ҳакамлик учун ким жавобгар ўзи, демайман. Футбол ташкилоти билан телевидение машинаси фарқига бормаётганларга нимани тушунтириш мумкин?\nХунук иш «Навбаҳор» — «Пахтакор» ўйинидагина бўлмади. Ҳеч бир сабабсиз Наманганда «Сўғдиёна», «Насаф» клубларига қарши ўйинларда ҳам стадионга нарсалар отилганди. Тезлик учун жарима ошганида аюҳаннос соладиган кишилар бўлади, аслида тезликни оширмаганлик учун жарима йўқ. Клуб огоҳлантирилганда аюҳаннос солганларга ҳам шу гап. Афсуски, йил бошидан буён бундай хунук ишлар Намангандан бошқа ерда кузатилмади.\nХолисликни, адолатни талаб қилаётган томон бир неча миллисониялари юлиб олинган видеоларни тарқатишга уялаётгани йўқ. Биз маълум доира кишилар кўнгли учунгина ишламаймиз. Жарима ёки қарорларни биз ўйлаб топаётганимиз йўқ. ОФК ҳам, УЕФА ҳам, ФИФА ҳам шундай ишлайди. Буни билиш учун албатта халқаро майдонда ўйнаш шарт эмас. Биз «Навбаҳор»нинг халқаро аренада Ўзбекистон номидан иштирок этишини истардик.\nМаълум доира телефон рақамларни қандай тарқатаётгани, одамларни нималарга даъват этаётгани, одамлар бизни бўралаб ҳақорат қилганликлари борасидаги скринларни гуруҳларга фахр билан тарқатаётганларига гувоҳмиз. Бундай кишиларнинг холислик ҳақидаги иддаолари ўзлари учун сийлов. Биз бундай тарбия кўрмаганмиз.\nVAR «Локомотив» стадионида мезбонлар дарвозасига 2та пенальти қўйганида «Қачонгача пойтахт клубларига ёрдам берасан?» деган ҳайқириқлар қулоққа чалинмади. «VAR бўлмагунича ҳакамлар бизни синдиради» деган фикрларни энг кўп ўшалар айтишди ва уларнинг ўйинларида VAR энг кўп ишлади. Бироқ ҳақиқатга тик боқишга келганида вазият ўзгармоқда. Чунки айрим клублар мухлислари ҳакам уй ўйинларида уларга ёрдам беришига ўрганиб қолишди. Биз эса аввалги ишлар учун жавоб беришимизга тўғри келяпти. Чунки ҳисоб беряпмиз, одамларни эшитяпмиз, ўсяпмиз. Буни суиистеъмол қилаётганлар, катта канал ёки гуруҳларда қасддан провокация қилаётганлар қонун олдида вақти келиб жавоб беради. Адолатни нафақат сиз, балки биз ҳам талаб қилишни биламиз.\nСтадион тўлаётганидан албатта хурсандмиз. Шунинг учун ҳеч қачон ўтмаган кубок финалларини Наманганда ўтказяпмиз. Миллий жамоанинг халқаро ўйинлари Наманганга берилди. Бунинг жавобини ҳам кўряпмиз. Шундан кейин ким расмий ўйинни сизга ишонади? Халқаро ҳакамни ҳам шу кўйга солмаслигингизга ким кафолат беради? Агар стадион фақатгина шундай кишилар билан тўлса ва сиз футболни кимгадир миннат қилиб томоша қилсангиз, яхшиси тўхтатинг. Бизга инсонлар керак, ким нима деса оғиб кетадиганлар эмас. Барибир тўла стадион пули тўлиқ касса қилинаётгани йўқ. Чунки кассага ишонилса, Ганага қарши ўйинини ҳам 20 минг эмас, 13 минг киши кузатган. Сиз ҳақиқатни аввал шундай масалаларда талаб қилинг.\nНаманганлик дўстларимиз, aдекват инсонларимиз билан доим биргамиз. Ишонамизки, улар биздан ҳафа бўлишмайди. Бироқ бугун телевидение ходимлари Наманганда футбол учрашувларини олишдан ҳайиқиб қолишди, уларнинг кўпчилиги Наманганга бормоқчи эмас. Аслида эса «Навбаҳор» мухлисларининг асл гўзаллигини ҳам ўша телевидение бутун дунёга кўз-кўз қилганди. Футбол ҳакамлари Наманганга бормоқчи эмаслар. Чунки уларнинг ҳам ўз оиласи бор, улар ҳам кимнингдир отаси, фарзанди. Биз ҳам ўз комиссарларимиз ҳаёти, хавфсизлиги учун жавобгармиз. Япониялик рефери бутун бир миллат жамоасининг тоза голини инобатга олмаган кунларда ҳам ҳакамни қувлаган ёки унга тош отган эмасмиз, афсуски бугунгилар орасида мана шундайлари бор.\nФикримни ҳақорат ила кўп сўрашибди: ҳакам тўғри ва яхши ишлади! «Пахтакор»нинг «Металлург»га қарши ўйинида эса нотўғри ишлади, бунинг жавобини беряпти. Агар Норсафаров дипломат бўлганида, 11 метрлик жарима бермасди. Биз эса ундан дипломат бўлишни эмас, профессионал бўлишни талаб қиляпмиз. Гапим кимгадир ёқиши шарт эмас. Ўзи ҳаммасини кўриб турибди. Ҳақоратлар учун чин дилдан ҳафаман, ҳайф сиздек тарбиясиз кишиларга», — деб ёзади Имомхўжаев ўзининг телеграм каналида.\nЭслатиб ўтамиз, Намангандаги ўйиннинг 90-дақиқасида мезбонлар дарвозасига пенальти белгиланди ва уни Драган Черан голга айлантириб, «Пахтакор»га ғалаба келтирди. Ўйин тугаши билан эса Наманганда тўполон бошланди. Драган Черан пенальтини голга айлантирган вақтдаёқ наманганлик мухлислар стадионга тош ва бошқа буюмларни улоқтиришни бошлашганди.\nЎйин тугаши билан ҳаммаси янада жиддий кўриниш олди. «Пахтакор» футболчиларига ҳам турли буюмлар улоқтирилди. «Навбаҳор» мухлислари ҳакамлар гуруҳи ичида бўлгани айтилган МТРК машинасига ҳужум қилишди. Машинага зарар ҳам етказилди. Ҳакамларни ҳимоя қилган ИИБ ходимлари ҳам мухлислар ҳужумига учради. Ижтимоий тармоқлар эса наманганлик мухлисларнинг ҳакамликдан норозилик билдирган мурожаатларига тўлиб кетди.\nПахтакор Навбаҳор Диёр Имомхўжаев